text:
31 marzo 2013
Buine Pasche
Vuê e je Pasche, une fieste impuartante. Us fâs i auguris di Buine Pasche a ducj voaltris letôrs di chest blog e a dute la vuestre int.
Tancj auguris!
Tancj auguris!
30 marzo 2013
Zoventût e esperience
Si sint spes a fevelâ de "etât de politiche": coventino zovins? Coventie esperience? No sai se o ai di metimi te categorie dai zovins: o ai 36 agns. Ma o pues puartâ un pocje di esperience che o pensi e sedi utile cuant che si à di presentâsi par une incarghe publiche. O soi jentrât in aministrazion comunâl a Maian tal 2000 e o soi restât in municipi fin al 2011. O ai vude la pussibilitât di lavorâ sedi come conseîr sedi come assessôr cun deleghis al ambient, a la scuele, a la culture, ai rapuarts cu lis associazions, cui comuns zimui e i zovins. Cun di plui, prime di fâ il concors che mi à puartât a vore te Agjenzie Regjonâl pe Lenghe Furlane, dal 2008 fin al 2012 o ai lavorât te segretarie particolâr dal President de Regjon Renzo Tondo: cheste esperience mi à permetût di cognossi di dongje cemût che e funzione la nestre aministrazion regjonâl e tignî rapuarts cun chei altris ents, come ancje la Provincie di Udin. O met duncje a disposizion dai citadins cheste esperience che mi à fat cressi sedi professionalmentri sedi personalmentri. Par votâmi, al baste meti une X parsore dal simbul dal MAF che o cjatais te SCHEDE ZALE pe Provincie di Udin - FONTANINI PRESIDENT.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
29 marzo 2013
Sul streaming e la aghe cjalde
Ta chescj dîs e je vignude la mode di doprâ la peraule "streaming". Che al sedi clâr: l'imprest al è util e no lu discut.Di fat za tal 2011 - par esempli - o ai vût il plasê di condusi une presentazion di un libri in direte via streaming cun spetadôrs ancje di Londre, di Buenos Aires e no dome: lait a lei chi.
Mi fâs però un tic ridi che plui di cualchidun al spiete di cori daûr des modis talianis come che al è il M5S, cuant che invezit al podarès cjalâ in cjase.
Mi fâs però un tic ridi che plui di cualchidun al spiete di cori daûr des modis talianis come che al è il M5S, cuant che invezit al podarès cjalâ in cjase.
Cun di plui, savêso ce che mi à costât? NUIE parcè che o vevi za une conession internet, il gno pc e la mê webcam.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
28 marzo 2013
Pensâ locâl, agjî globâl
Ve alore che jessi pe valorizazion de dimension locâl nol à di significâ sierâsi: al diseve Pre Checo Placerean za tal 1975 "Pensâ al Friûl, fâ i interès dal Friûl, vê cussience di jessi un popul, di vê une muse difarente di chei altris, nol vûl dî sierâsi dentri un curtilut di cjase, ma al vûl dî spalancâ i puartons di ogni bande a la int di dutis lis bandis, par che a jentrin e par che a passin, par che a nus contin ce che nô no savìn; ma tal nestri curtil, a cjase nstre, libare e vierte a ducj; no in man a altris che le doprin par lôr".
E se o rivarai a jentrâ in consei provinciâl, o puartarai indevant chest pinsîr come clâf par vierzi colaborazions ancje fûr dai nestris confins, confrontantmi prin di dut cui popui dongje che a àn za tal Patriarcjât di Aquilee une part di storie in comun cun nô.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
27 marzo 2013
Alè Udin a S.Denêl
Usgnot o ai passade une biele serade in compagnie dal Udinese Club di S.Denêl li dal Bar Zebretta dal amì Angelico Vatri.
Al incuintri a jerin l'assessôr provinciâl Adriano Piuzzi organizadôr dal incuintri, il president Pietro Fontanini, il comissari di S.Denêl Daniele Damele, il vicepresident dal AUC Giancarlo Damiani e i "parons di cjase": il diretîf dal Club cul president Dimitri Quaglia.
Une biel event par rindi mert a une realtât associative come chê dal Udinese Club, che al ten dongje i tancj socis sedi pe passion sportive pe nestre scuadre dal cûr, ma ancje pal gust di stâ insiemit.
E duncje "Alè Udin" e se o rivarai a jentrâ in consei provinciâl, mi impegnarai par continuâ a dâ une man al mont dal associazionisim, element di fonde dai nestris paîs, parcè che tal nestri program eletorâl o vin metût tal prin pont la centralitât de persone par scoltâ e dâ rispuestis imediadis a lis domandis dal citadin e, duncje, ancje des formis associativis dulà che al è coinvolt.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Al incuintri a jerin l'assessôr provinciâl Adriano Piuzzi organizadôr dal incuintri, il president Pietro Fontanini, il comissari di S.Denêl Daniele Damele, il vicepresident dal AUC Giancarlo Damiani e i "parons di cjase": il diretîf dal Club cul president Dimitri Quaglia.
Une biel event par rindi mert a une realtât associative come chê dal Udinese Club, che al ten dongje i tancj socis sedi pe passion sportive pe nestre scuadre dal cûr, ma ancje pal gust di stâ insiemit.
E duncje "Alè Udin" e se o rivarai a jentrâ in consei provinciâl, mi impegnarai par continuâ a dâ une man al mont dal associazionisim, element di fonde dai nestris paîs, parcè che tal nestri program eletorâl o vin metût tal prin pont la centralitât de persone par scoltâ e dâ rispuestis imediadis a lis domandis dal citadin e, duncje, ancje des formis associativis dulà che al è coinvolt.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
26 marzo 2013
Il Tiliment, patrimoni e risorse dal nestri teritori
mi soi impegnât CUINTRI DES CASSIS in DIFESE DAL TILIMENT.
Parcè che chest flum, la “Aghe” par antonomasie, riferiment par il “di ca” e il “di là” dal Friûl, e je un ecosisteme cuntun ecuilibri menaçât dì par dì des ativitâts di cui che, in non dal profit, nol à nissun rispiet pal ambient naturâl che i sienziâts di dute Europe a vegnin a studiâ, a difindi, a valorizâ. O soi convint che valorizantlu, chest patrimoni ecologjic al podarès deventâ une risorse economiche par meti in vore ancje il turisim di cualitât. Se o rivarai a jentrâ in consei provinciâl, mi impegnarai par continuâ su cheste strade.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Parcè che chest flum, la “Aghe” par antonomasie, riferiment par il “di ca” e il “di là” dal Friûl, e je un ecosisteme cuntun ecuilibri menaçât dì par dì des ativitâts di cui che, in non dal profit, nol à nissun rispiet pal ambient naturâl che i sienziâts di dute Europe a vegnin a studiâ, a difindi, a valorizâ. O soi convint che valorizantlu, chest patrimoni ecologjic al podarès deventâ une risorse economiche par meti in vore ancje il turisim di cualitât. Se o rivarai a jentrâ in consei provinciâl, mi impegnarai par continuâ su cheste strade.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
25 marzo 2013
Cemût che o viôt la Provincie
Jo o pensi che l'ent provinciâl al à di continuâ a esisti, ma al è evident che si à di pensâ a une gnove organizazion a nivel regjonâl.
O lassi un moment in bande lis cuistions tecnichis parcè che no ai voie di fâle masse lungje, ancje se inmò no mi àn convint su cemût che si pues gjavâ lis provinciis che a son previodudis tal titul V de Costituzion taliane: une riforme costituzionâl no je cussì imediade.
Ma tornant al pratic, o pensi che une miôr organizazion dai ents locâi e sedi pussibile. E su chest teme o soi dacuardi cu la idee che e viodarès di une bande la citât metropolitane di Triest e di chê altre il Friûl. Vêso presint il model di Trent e Bolzan? Chel!
Cheste struture no dome e cjatarès une fonde storiche dant une juste impostazion a la "convivence" fuarçade che e dure di passe 50 agns di dôs realtâts tant difarentis (chê furlane e chê triestine), ma e rispuindarès ancje a cuistions pratichis. Fin cumò o ai fevelât di "contignidôr", cumò provi a fevelâ dal "contignût": o soi convint che un ent di mieç tra comun e regjon al coventi par vê un interlocutôr istituzionâl a puartade di man: miôr decentrâ che acentrâ, parcè che Triest no je propit cussì dongje. Al è clâr che a la provincie i van delegâts une serie di podês e di risorsis par meti in vore la totalitât de ativitât aministrative di aree vaste: a la regjon, slizeride des funzions aministrativis, i varessin di restâ compits legjislatîfs e di rapuarts internazionâi, par esempli.
Jo le pensi cussì e o soi in sintonie ancje cul President Fontanini che le à plui voltisdeclarade.
Di ce che o volarès fâus scrivarai tai prossims dîs, cirint di esponi cussì il program pes Elezions provinciâls 2013 dulà che o soi pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
24 marzo 2013
Moviment Autonomist Furlan: o soi candidât pe Provincie di Udin
O torni a cjapâ in man chest blog par dâus une notizie eletorâl.
Come che o podês lei sul sît de Regjon, o soi candidât conseîr pe Provincie di Udin te liste dal Moviment Autonomist Furlan par sostignî il President Fontanini.
Il colegjo eletorâl che mi è stât afidât al è il numar 20, chel di S.Denêl (ven a stâi i comuns di Forgjarie, Maian, Ruvigne e S.Denêl).
Il sisteme di elezion pes provinciâls al è UNINOMINÂL dongje dal simbul dal Moviment Autonomist Furlan al è za scrit il non dal candidât in liste: al baste segnâ une X sul simbul.
O ringrazii chês personis che in pocjis oris mi àn permetût di cjapâ sù lis firmis che a coventavin pe presentazion de liste.
Stait colegâts pai prossims inzornaments.
Come che o podês lei sul sît de Regjon, o soi candidât conseîr pe Provincie di Udin te liste dal Moviment Autonomist Furlan par sostignî il President Fontanini.
Il colegjo eletorâl che mi è stât afidât al è il numar 20, chel di S.Denêl (ven a stâi i comuns di Forgjarie, Maian, Ruvigne e S.Denêl).
Il sisteme di elezion pes provinciâls al è UNINOMINÂL dongje dal simbul dal Moviment Autonomist Furlan al è za scrit il non dal candidât in liste: al baste segnâ une X sul simbul.
O ringrazii chês personis che in pocjis oris mi àn permetût di cjapâ sù lis firmis che a coventavin pe presentazion de liste.
Stait colegâts pai prossims inzornaments.
Iscriviti a: Post (Atom)


c: text/html

text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Salms
LIBRI I
Implorazion de remission di Diu
6 1 Al mestri dal coro. Cun struments a cuardis. Su l’otave. Salm. Di David .
2 Signôr, no sta cridâmi cun asse
no sta cjastiâmi tal moment de tô rabie.
3 Ve dûl di me, Signôr, ch’o voi al mancul;
vuarissimi, Signôr, che i miei vues a ciulin.
4 La mê anime e je dute sotsore,
e tu, Signôr, ce spietistu…?
5 Torne, Signôr, e salve la mê anime;
dàmi une man pal to boncûr.
6 Parcè che nissun dopo muart no ti ricuarde;
ta chel altri mont cui mai ti fasial une cjante?
7 O soi sfinît dal dut a sun di gemi,
ogni gnot o imbombi il gno stramaç di lagrimis,
o strafonç il gno jet cul gno vaî.
8 Pal dolôr al è dut ros il gno voli,
si è invecjît il gno cûr pal grant patî.
9 Laitmi lontans ducj vualtris ch’o tiessês dome tristeriis,
parcè che il Signôr al à scoltade la vôs des mês vaiudis,
10 il Signôr al à scoltade la mê supliche,
il Signôr al à saudide la mê preiere.
11 Ch’a sedin svergognâts, ch’a sedin fiscâts fin dapît ducj i miei nemîs.
Ch’a cessin dal moment plens di vergogne!
Notis:
- 6 - Il salmist al à une brute malatie e al domande che Diu al slontani la sô rabie par ch’al puedi dâ di ca. Al è il prin dai siet “salms penitenziâi” cognossûts te tradizion liturgjiche (32; 38; 51; 102; 130; 143). Il gjenar al è chel de lamentazion individuâl.
- 6,4 - L’“anime” no je, come che le intindìn nô, la component spirtuâl dal om in cuintriposizion a la materiâl, ma e pò riferîsi o al om vivent, in cuintriposizion al cadavar che nol à “anime” o “vite” (Gjen 2,7), o a la persone stesse, come culì. Dî “la mê anime” o dî “jo” al è chel instès.
- 6,6 - Tal ream dai muarts no ’nd è pussibilitât di sorte di laudâ lis grandis voris di Diu. La muart e je la puarte che si jentre in chel altri mont o sheol, il ream de no-vite, lontan e straneât ancje di Diu (30,10; Is 38,18).

robotstxt: allowed

filter: keep


text:
Rome antighe
Cuant che si fevele di Rome Antighe ,si intint fevelâ de civiltât che a puartât ae fondazion de citât-stât di Rome ,fondade te penisole taliane tal XI p.d.C.In tai dodis secui de sô esistence,le civiltât romane e scomence de monarchie, par divignî une republiche, par deventâ l'imperi plui grant che vedi dominât la Europe. Une serie di aveniments socio-politics,e puarte ae colade dal imperi,che si divît in doi. Le bande ocidentâl,che e tignive dentri la Spagne , le Gallie (la France di vuê,e la Italie ,si disfe in tal V secul d.d.C par dâ origjin a tancj reams indipendents. La bande orientâl,che e veve a cjâf la citât di Costantinopoli , la citât di Istambul di vuê, e sarà la capitâl dal Imperi Bizantin ,daspò dal 476 d.C.
La civiltât romane,e je mitude inte Antichitât classiche cun civiltâts come chês dal Antîc Egjit e chê de Antighe Grecie ,civiltât che e à ispirât une vore chê romane. De culture di Rome Antighe e ven buine part de culture dal mont ocidentâl di vuê,in fat di art , leteradure , lenghis e architeture ,e lis sôs influencis si cjatin ancje te culture e tal mont di vuê.
La fondazion de citât[cambie | modifiche il codiç]
Ator dai cuei di Rome, a son stâts cjatâts testemoneancis di insediaments umans di cirche 6000 agns indaûr; chest al vûl dî che cheste zone e jere za abitade, forsit ancjemò prime de Etât dal Fier, ma ator dal teritori de regjon dal Lazi di vuê, di sigûr e jerin logadis popolazions che a vignivin dai Balcans.Intor de nassite di Rome a son almancul trê liendis:
- La liende di Romul e so fradi Remo, i doi zimui fîs dal diu Marte e di Rea Silvia, nevôts di Numitore, re de citât di Alba Longa.
- La liende di Enee, scjampât de Vuere di Troe cun so pari Anchîs. Il fi di Enea, al sarà il fondatôr di Alba Longa e progjienitôr dal popul dai Latins.
- La liende dal 'Rat des Sabinis': i Romans, rivâts de origjinarie Alba Longa cence feminis, a clamin i Sabins, une popolazion locâl, par fâ fieste insieme, ma, parâts fûr i oms, a puartin vie lis feminis. I Sabins,rabiâts, a jentrin in Rome, ma lis feminis si metin tal mieç, domandant la pâs.
Forsi dutis chestis a son nome liendis, ma un font di veretât al è: di sigûr o savìn che lis olmis di fortificazions cjatadis tal cuel Palatin a son de seconde metât dal secul VII prime di Crist, dongje dal 753, an de fondazion de citât secont la tradizion. E e je veretât ancje che i Sabins e Latin a si son messedâts, parcè che il secont Re di Rome (Numa Pompili), par fâ un non, al jere sabin. Ancje peraulis latinis come bos (vacje), scrofa (purcite), popina(cusine) a son peraulis di origjine sabine. Ator dal 620 prime di Crist, a rivin i Etruscs puartant la lôr civiltât influençade de antighe Grecie. Cun lôr Rome e divente finalmentri une citât. Il popul di pastôrs e di contadins al scomence a fâ sù cjasis in piere, stradis, fortificazion plui fuartis. Di sigûr la buine posizion strategjiche dal Tibar cun la isule Tibarine al à favorît la fondazion de citât. Ancje il fât di jessi tal mieç di dôs regjons come la Etrurie e la Campanie, regjons indulà i pastôrs a puartavin lis bestiis, e di jessi dongje dal mâr, indulà si podeve cjatâ il sâl, une vore impuartant, a àn zovât ae fortune successive di chel insediament.
La epoche dai rês[cambie | modifiche il codiç]
Il periodi de monarchie a Rome al dure par doi secui e mieç. I prins Rês di Rome e son stâs une vore impuartants pe cressite socio-politiche de citât. In particolâr,in tâl secul VI, periodi di grande prosperitât pe citât, si scomencin a realizâ lis primis impuartantis oparis publichis, come la costruzion de Cloache Massime, e dal Foro Roman, il centri politic, aministratîf e religjôs de citât.
Il re Servio Tullio, al divît la citât in cuatri regjons, e al fâs costruî la prime cinte murarie. I Rês di Rome a son stâs secont la tradizion:
- Romul (753-715)
- Numa Pompilio (715-673)
- Tulio Ostilio (673-642)
- Anco Marzio (642-617)
- Tarcuini Prisc (616-579)
- Servio Tullio (578-534)
- Tarcuini il Superb (578-534)


text:
Deskbar
Il Deskbar al è chel piçul panel che in maniere predefinide si cjate tal angul in alt a drete dal schermi. Al è la version di Haiku de sbare des ativitâts di Windows cul so boton Start. Al conten il menù di Deskbar di dulà che si pues inviâ aplicazions e preferencis, une guantiere cuntun orloi e sot di chel, altris struments. In bas, une liste dai programs atualmentri in esecuzion.
Tu puedis spostâ il Deskbar in cualsisei angul o, tant che une sbare, vêlu dilunc l'ôr superiôr o inferiôr dal schermi. Par spostâlu al baste cjapâlu te aree cui groputs che e sta intune bande de guantiere (viôt la figure parose) e strissinâlu inte gnove posizion.
Tu puedis ancje striçâlu intune disposizion plui compate strissinant la aree cui groputs sul menù cu la fuee dal Deskbar. Vint la altece de lenghete di un barcon regolâr, ancje i barcons slargjâts al massim no oscurin la vuantiere dal Deskbar cu lis sôs iconis e l'orloi.
Cjapant chel altri widget cui groputs de guantiere, tu puedis cambiâ la largjece dal Deskbar strissinant il mouse a drete o a çampe:
Un Deskbar plui larc al permet tantis plui iconis par rie te guantiere. In diplui al cjonce cetant di mancul i nons luncs des aplicazions inte liste dai programs in esecuzion, In particolâr se si dopre iconis plui grandis.
Il menù Deskbar
Si vierç un menù cuant che si fâs clic te part superiôr dal Deskbar:
Informazions sul sisteme... - Al mostre cualchi informazion di base dal sisteme, licencis e i ricognossiments dal progjet Haiku.
Cjate... - Al vierç il dialic pe Interogazion.
Mostre replicants - Al mostre/plate il piçul widget dal Replicant che tu dopris par strissinâlu ator, par gjavâlu o par jentrâ tal so menù contestuâl.
Monte - Al ufrìs lis stessis opzions di cuant che al ven invocât dal clic diestri sul Scritori (see Montâ i volums).
Preferencis Deskbar... - Al vierç un panel par configurâ il Deskbar (viôt sot).
Jessude di Haiku - Al ufrìs lis opzionsopûr .
documents, cartelis, aplicazions resintis - Liste dai ultins documents, cartelis aplicazions viertis di resint (viôt lischi sot).
Applications, Demos, Deskbar applets, Preferences - Liste di aplicazions, dimostrazions, applet e preferencis instaladis.
Tu puedis zontâ colegaments a altris programs (o cualsisei cartele, document, interogazion e vie indenant) metintju in ~/config/settings/deskbar/menu/.
Preferencis di Deskbar
Il panel des preferencis di Deskbar si divît in trê sezions.
Aplicazions
Lis impostazions chi sot no si aplichin aes impostazions che tu âs instalât, ma al compuartament e al aspiet de liste des aplicazions in esecuzion.
Menù
Infûr dai prins doi elements dal menù dal Deskbar, che a son fis, tu puedis personalizâ chei sot di
Chi tu puedis stabilî il numar di documents resints, cartelis e aplicazions che a vegnin mostrâts intal lôr menù tal Deskbar, opûr no viodiju dal dut.
Il boton al vierç la cartele ~/config/settings/deskbar/menu/. Dentri tu cjatarâs i file e lis cartelis che a vegnin fûr tal Deskbar, come impostazion predefinide chescj a son , , , e .
Tu puedis eliminâ o zontâ vôs come colegaments a aplicazions, documents o ancje interogazions, al baste copiâ/eliminâ lis vôs su/di cheste cartele.
I programs instalâts di un pachet, a metin in automatic une vôs tal Deskbar. In base al numar di pachets che tu âs instalât, chest al pues deventâ un tic ingolfât. Se tu preferissis vê il plen control e viodi dome lis aplicazions che tu coleghis lì par cont to (magari categorizant in sot-cartelis), cussì al è ce mût che si fâs:
Tu creis un colegament de cartele dal menu in ~/config/settings/deskbar/ e i cambiis il non a menu_entries. Dal Terminâl si rive a fâ il lavôr cun:
ln -s ~/config/settings/deskbar/menu ~/config/settings/deskbar/menu_entries
Barcon
Tal ultin, lis preferencis pal barcon dal Deskbar.
La guantiere
Par altri, la guantiere e ospite l'orloi. Passe parsore dal orloi cul mouse par visualizâ la date intun fumet. Fâs clic di çampe su di lui par mostrâ un calendari. Fâs clic di diestre par platâ/mostrâ l'orloi o par inviâ lis preferencis su Ore e par configurâlu.
Ducj i programs a puedin instalâ une icone te guantiere par furnî al utent une interface. Il sisteme e-mail, par esempli, al mostre un simbul diferent cuant che si à pueste no lete e al ufrìs un menù contestuâl par (par esempli) creâ o controlâ se si à gnove pueste. Controlôr dai procès al è un altri esempli che al dopre la sô icone te guantiere par dâ informazions (CPU/memorie doprade) e par ufrî un menù contestuâl.
La liste des aplicazions in esecuzion
Tu puedis passâ a une specifiche aplicazion in esecuzion fasint clic su la sô vôs tal Deskbar e sielzint il so/un dai soi barcons dal sot-menù. Fasint clic diestri tu puedisi barcons opûr e cun lôr la aplicazion interie.
Un MAIUSC CTRL clic suntune aplicazion al plate ducj i siei barcons, un CTRL clic ju torne a mostrâ.
Cuant che tu dopris la impostazion "estensôr" par mostrâ ducj i barcons di une aplicazion, tu puedis fâ clic-centrâl suntun barcon o aplicazion par fâ partî une gnove istance. Par esempli, fasint clic centrâl su un StyledEdit in esecuzion, al vierzarà un gnûf barcon-document.
Forsit plui util: intant che si ten fracât MAIUSC, un clic centrâl suntun barcon lu fâs sierâ. Al va ben cuant che tu desideris sierâ un pôcs dai tancj barcons vierts di Tracker, par esempli.
Se tu âs ativât i Espansôrs tes impostazions dal Deskbar, tu puedis espandi/striçâ la liste dai barcons subite sot de vôs di une aplicazion.
Denant di ogni barcon de aplicazion al è un simbul che al da informazions sul so stât. Un simbul clâr al significhe che al è un barcon visibil, un scûr che al minimizât. Trê liniis denant di un simbul al indiche che nol sta sul spazi di lavôr atuâl.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Res 2
Cjapitul 3
Joram re di Israel (852-841)
3 1 Joram, fi di Acab, al deventà re di Israel a Samarie tal disevotesim an di Gjosafat re di Gjude, e al regnà dodis agns. 2 Al fasè robis che i displasin al Signôr; no però come so pari e sô mari, parcè che al sdrumà il colonel di Baal che so pari al veve fat fâ. 3 Dome ch’al restà imberdeât tai pecjâts che Gjeroboam, fi di Nebat, al veve strissinât ancje Israel e no si slontanà par nuie.
Spedizion di Israel e di Gjude cuintri di Moab
4 Mese, re di Moab, al tirave sù nemâi e al paiave di sotanance al re di Israel centmil agnei e centmil rocs cu la lane, 5 ma però, muart Acab, il re di Moab si rivoltà cuintri dal re di Israel. 6 In chel fratimp, il re Joram al saltà fûr di Samarie e al passà in riviste dut Israel. 7 Daspò al mandà chest mes al re di Gjude: “Il re di Moab si è ribelât cuintri di me. Vignaressistu cun me a fâi vuere a Moab?”. Il re di Gjude i rispuindè: “O vignarai! Ce ch’al sarà par te al sarà ancje par me; pal to popul compagn dal gno popul, pai miei cjavai come pai tiei cjavai!”. 8 Al zontà: “Par ce strade larìno sù?”. Chel altri i rispuindè: “Pe strade dal desert di Edom”. 9 Il re di Israel, il re di Gjude e il re di Edom a partirin. A girarin par siet dîs e ur mancjà l’aghe pai soldâts e pai nemâi che ur levin daûr cu la cjame. 10 Il re di Israel al berlà: “Puars mai no! Il Signôr nus à clamâts ducj i trê rês par metinus tes sgrifis di Moab!”. 11 Ma il re di Gjude i disè: “No isal chi nissun profete dal Signôr, ch’o interpelìn il Signôr midiant di lui?”. Alore un famei dal re di Israel i rispuindè: “Al è Liseu fi di Safat, che i strucjave l’aghe tes mans di Elie”. 12 Il re di Gjude al disè: “Al à la peraule dal Signôr”. Il re di Israel, il re di Gjude e il re di Edom a lerin jù di lui.
13 Ma Liseu i disè al re di Israel: “Ce dafâs àio cun te? Va a cjatâ i profetis di to pari e i profetis di tô mari!”. Il re di Israel i rispuindè: “Pononò lafè! Il Signôr nus à clamâts nô trê rês par sgnacânus tes mans di Moab!”. 14 Al ribatè Liseu: “Pe vite dal Signôr, Diu des schiriis, che jo o servìs, se no ves rivuart pal re di Gjude nancje no ti abadarès te, nancje no ti cjalarès in muse. 15 Cumò menaitmi dongje un ch’al suni la citare”. Alore, biel che il sunadôr al sunave, la man dal Signôr e plombà parsore di lui 16 e i disè: “Il Signôr al dîs cussì: Sgjavait in cheste concje une buse daûr l’altre, 17 parcè che il Signôr al dîs chest: No viodarês aiar, no viodarês ploe, e cheste concje si jemplarà di aghe, e o bevarês vualtris, i vuestris soldâts e i vuestris nemâi ch’a puartin la cjame. 18 Ma chest nol è ancjemò nuie pal Signôr, parcè che us metarà tes vuestris mans ancje Moab. 19 O sdrumarês dutis lis citâts rinfuarçadis, o cjonçarês ducj i pomârs, o stroparês dutis lis risultivis e o balinarês i miôrs cjamps e ju jemplarês di claps”. 20 Tal indoman, sul ore di presentâ l’ufierte, ve che de bande di Edom e vignive jù l’aghe e il teritori al fo jemplât.
21 Cuant che i moabits a vignirin a savê che i rês a jerin lâts sù par batiju, si derin dongje ducj chei ch’a jerin in etât di puartâ lis armis e si prontarin sul confin. 22 Cuant che a jevarin a buinore e il soreli al lusì parsore des aghis, i moabits a vioderin di lontan lis aghis rossis come il sanc. 23 A diserin: “Al è sanc! Sigûr che i rês si son fats fûr un cul altri e si son maçâts. E cumò jù a rafâ, Moab!”. 24 Ma cuant che a rivarin tal campament dai israelits, chei a jevarin sù e a baterin i moabits, ch’a scjamparin denant di lôr, che a levin indenant e ju fasevin a tocs. 25 A sdrumarin lis citâts, ognun al butave il so clap tai miôrs cjamps par jemplâju, a stropavin dutis lis risultivis e a cjonçavin ducj i pomârs. Tal ultin, nol restà che Kir-Careset: chei de fionde lu cerclarin e i derin la gafe. 26 Cuant che il re di Moab al viodè che nol podeve plui tignî dûr tal combatiment, al cjolè daûrsi sietcent oms armâts di spade par cjatâsi fûr un varc e lâ de bande dal re Aram, ma no rivarin. 27 Alore al cjapà il so prin fi, ch’al varès vût di regnâ impen di lui, e lu ufrì in olocaust su la mure. Si discjadenà une grande rabie cuintri dai israelits, che a dismontarin il campament e a tornarin cjase.
Notis:
- 3,1 - Facil che o vedin culì un mût di contâ i agns dopli o diferent. Stant a la cronologjie plui sigure, Joram di Israel nol à regnât plui di vot agns.
- 3,4 - I numars a van cjapâts cuntune certe libertât. Mese al jere deventât vassal di Israel sot di Omri e al veve combatût cuintri di Acab par sfrancjâsi.
- 3,7 - In cheste seconde spedizion il re di Gjude nol jere Gjosafat ma so fi Joram. Gjosafat al è stât metût par vie de sô grande religjon (1 Re 22).
- 3,9 - Il re di Gjude e il so vassal di Edom i coventin al re di Israel par tacâ Moab de bande disot, cerclant il mâr Muart e passant pe tiere dai idumeus.
- 3,15 - Il sun de citare al judave a lâ in estasi.
- 3,22 - Il colôr ros al dipendeve de argile, ma i moabits a scrupulin che si trati di sanc.
- 3,25 - In Dt 20,19 si improibive di taiâ i pomârs in cors di campagne militâr. Kir-Careset e jere la capitâl di Moab.
- 3,27 - Il sacrifici dal fi al è un at di disperazion dal re di Moab par bonâ il diu Kamos. Fat su lis muris, al discjadene la rabie e la pôre intai israelits, che si sintin come responsabii e par chel a scjampin. Un fat no masse clâr.


text:
Peraulis dongje il fogolâr
A la scuvierte dai atlants linguistics
Inte suaze de Setemane de Culture Furlane 2020, vinars ai 23 di Otubar a lis 11, e vignarà screade la mostre "Peraulis dongje il fogolâr. Piccolo Atlante Linguistico Friulano" rincurade di Gianfranco Ellero: une mostre che nus compagne a la scuvierte dai atlants linguistics, impuartants imprescj di cognossince dal complès mosaic da lis nestris fevelis.
Il studi da la lenghe furlane e da la pluralitât da lis sôs variants al è un dai plui impuartants impegns che la Societât Filologjiche Furlane si è cjapade sù tai agns. Scomençant di cuant che l’Istitût al è stât fondât, ven a stâi tal Novembar dal 1919 a Gurize, pardabon tancj e di cualitât a son stâts i progjets che a àn promovût la ativitât di racuelte dal patrimoni straordenari di culture, savê fâ, tradizions e memoriis da la nestre int, patrimoni che di lui il lessic da la lenghe furlane al è espression vivarose.
Une biele ocasion par tornâ a scuvierzi chescj struments di cognossince e ven fûr di cheste mostre e dal so catalic, che a metin insiemi la ilustrazion di concets dal lessic fondamentâl da la lenghe e il furniment fotografic che al compagne il lavôr dal dialetolic, a vuelin jessi un ringraciament di rispiet a lis capacitâts, a la costance e a la inteligjence dai ricercjadôrs che a àn savût indagâ, sul teritori, i tesaurs che si platin dentri da lis peraulis.
Chescj tesaurs e chestis peraulis, un timp passâts di gjenerazion in gjenerazion "dongje il fogolâr", il lûc plui impuartant da la cjase, a van consegnâts ai plui zovins par lassâur la ricjece di une identitât che cul cjâf alt e sa lâ incuintri ai cambiaments e a lis novitâts che la storie da la nestre tiere simpri e propon.
La Societât Filologjiche e poie e colabore cun convinzion a la straordenarie imprese di gjeolinguistiche dal Atlante linguistico italiano (ALI), un monument ai dialets da la nestre penisule che nol murarà mai e che al à vût come protagonist Ugo Pellis, za president dal Sodalizi in cjarie fin al 1923. Tra il 1925 e il 1943 Pellis al finì 730 da lis 1.065 inchiestis dal ALI che a jerin stadis programadis da la Universitât di Turin: chês altris a forin puartadis indenant dopo da la Seconde Vuere Mondiâl di altris linguiscj e, dai agns Novante dal Nûfcent, al è stât pussibil publicâ i risultâts in grancj volums tematics (il cuarp uman, il cîl…): il volum plui resint, publicât di bande dal Istitût pal Atlant Linguistic Talian, tal 2019, al rapresente il lengaç dialetâl da la socialitât e, soredut, di un lûc carateristic, la ostarie. Invezit, la part furlane da lis inchiestis dal Pellis, completade cun gnovis ricercjis, e fo doprade di Giovan Battista Pellegrini tai agns Sessante par dâ vite al ASLEF (Atlante Storico Linguistico Etnografico Friulano), il prin atlant linguistic regjonâl d’Italie. Al è duncje di oblic divulgâ il plui pussibil i risultâts di cheste grande fadie e par chest a son stâts improntâts la mostre e un librut che a spieghin la ricercje linguistiche e la ricercje fotografiche di vuê, indispensabil par fâ tacâ la peraule cul ogjet che i corispuint.
La buinore de scree e vignarà insiorade ancje da la presentazion dal bust in zes di Graziadio Isaia Ascoli ta la sô gnove colocazion in cjase Ascoli, in graciis di un acuardi cu la Biblioteche Statâl Isontine. Opare di Alfonso Canciani, al è il studi pal bust in bronç che si cjate tai Zardins dal Cors. La opare e rive in cjase Ascoli par interessament dal diretôr Marco Menato, diretôr da la Biblioteche, che i va il nestri agrât. Un grant agrât ur va ancje al Comun di Gurize, a la Regjon Friûl Vignesie Julie e a la Agjenzie Regjonâl pe Lenghe Furlane par la lôr poie.


text:
John Cage
John Cage (Los Angeles, 5 di Setembar 1912 – New York, 12 di Avost 1992) al fo un compositôr, teoric musicâl e scritôr dai Stâts Unîts di Americhe.
Un pionîr de indeterminatece inte musiche, de musiche eletroacustiche, dal ûs non-standard de struments musicâls, Cage al fo, daspò de Seconde Vuere Mondiâl, un de massims rapresentants de avant-garde. Al è considerât une de personalitât plui rilevantis e significatîvis dal Nuvcent.[1] La so opere e je centrâl inte evoluzion de musiche contemporanie.[2]


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjosuè
Cjapitul 6
LA CONCUISTE DE TIERE IMPROMETUDE
Concuiste di Gjeric
6 1 Chei di Gjeric si jerin sierâts dentri e ben inclostrâts denant dai israelits: nissun nol podeve lâ fûr ni vignî dentri. 2 Alore il Signôr i disè a Gjosuè: “Cjale mo: jo o met tes tôs mans Gjeric e il so re, int di valôr. 3 Ducj vualtris soldâts o vês di lâ torator de citât par fâ un gîr torator, e par sîs dîs o fasarês cussì. 4 Siet predis a laran denant de arcje cun siet trombis di cuar di roc. La setime dì o fasarês siet voltis il gîr de citât e i predis a sunaran la trombe. 5 Cuant che il cuar di roc al sunarà a plene cane, a pene che o sintarês a sunâ la trombe, dut il popul al petarà un grant berli di vuere e lis muris de citât si sdrumaran dal moment. Alore il popul al larà al assalt, simpri dret denant di sè”.
6 Gjosuè, fi di Nun, al clamà i predis e ur disè: “Cjapait sù l’arcje dal pat e siet predis che a puartin siet trombis di cuar di roc e denant de arcje dal Signôr”. 7 Po ur disè a la int: “Lait indenant e fasêt il gîr de citât e chei che a son in teste che a passin denant de arcje dal Signôr”. 8 A faserin come che Gjosuè ur veve ordenât a la int. Siet predis cun siet trombis di cuar di roc denant dal Signôr a passarin e a sunarin lis trombis; daûr di lôr e vignive l’arcje dal pat dal Signôr. 9 Il cjâf dal esercit al jere denant dai predis che a sunavin la trombe e la code e jere daûr de arcje: si leve indenant e si sunave la trombe. 10 Al popul Gjosuè i veve dât chest ordin: “No stait a berlâ e no stait a fâ sintî la vuestre vôs; de vuestre bocje no à di saltâ fûr nancje une peraule, fintremai a la dì che jo us disarai: Dait sù il berli di vuere! Alore o petarês il berli di vuere”. 11 I fasè fâ a l’arcje dal Signôr il gîr de citât passantle torator un viaç, po a tornarin tal campament e li a passarin la gnot.
12 Gjosuè al jevà denant dì e i predis a cjaparin sù l’arcje dal Signôr. 13 Furnîts di siet trombis di cuar di roc, i siet predis a marçarin denant de arcje dal Signôr sunant la trombe dilunc fûr, biel che i prins a jerin denant e la code daûr de arcje dal Signôr e a levin indenant a sun di trombe. 14 La seconde zornade a faserin il gîr de citât une volte e po a tornarin tal campament; e cussì a faserin par siet dîs di file.
15 La setime zornade, jevâts sul crichedì, a faserin il gîr de citât te stesse maniere di simpri par siet viaçs. Dome che in chê dì a faserin il gîr de citât siet viaçs. 16 Il setim viaç i predis a sunarin lis trombis e Gjosuè i disè al popul: “Dait sù il berli di vuere, che il Signôr us à metût tes mans la citât!
17 La citât e je distinade a jessi fiscade dal Signôr cun dute la robe ch’e à dentri. Dome Raab, la sdrondine, e varà salve la vite dutune cun chei che a son li di jê, inte sô cjase, parcè che e à platâts chei che o vevin mandâts indenant a spiâ. 18 Vualtris stait ben atents al ordin di fiscâ dut par no che sucedi, cu la gole, di strafuî alc di ce che al à di lâ fiscât, parcè che une opare dal gjenar e tirarès la maludizion sul campament di Israel e i puartarès dome mâl. 19 Dut l’arint e dut l’aur, dute la robe di bronç e di fier e sarà metude di bande pal Signôr e si le poiarà vie tal tesaur”. 20 Il popul al petà il berli di vuere e si sunà lis trombis a fuart. Cuant che al sintì il sun de trombe, il popul al petà un berli di fâ pôre e lis muris si sdrumarin dal moment. Intun lamp il popul al montà viers la citât, simpri drets, e a cjaparin la citât. 21 A distinarin al maçalizi dut ce che al jere te citât: oms, feminis, fruts e viei, fintremai i mançs, i rocs e i mus; ju passarin ducj a fîl di spade.
22 Gjosuè ur disè ai doi oms che a vevin stât a fâ la spie: “Lait te cjase de sdrondine e fasêt saltâ fûr cheste femine cun dute la sô int, come che i vês zurât”. 23 Chei zovins, i spions, a lerin dentri e a faserin saltâ fûr Raab, so pari, sô mari, siei fradis e dute la int di cjase. Cussì a faserin saltâ fûr dute la sô gjernazie e ju meterin intun puest sigûr, fûr dal campament di Israel. 24 I derin fûc a la citât cun dut ce che a vevin dentri, fale l’arint, l’aur e la robe di bronç e di fier, che le ingrumarin tal tesaur de cjase dal Signôr. 25 Ma Raab, la sdrondine, dutune cu la cjase di so pari e dute la sô int, Gjosuè ur sparagnà la vite. E jê si è sistemade framieç di Israel fin cumò, par vie ch’e veve platâts chei che Gjosuè ju veve mandâts a spiâ Gjeric.
26 In chel fratimp, Gjosuè ur fasè fâ chest zurament: “Che al sedi maludît denant dal Signôr chel om che si metarà a tornâ a fâ sù cheste citât di Gjeric! Le fondarà sul so prin fi, al poiarà lis puartis sul plui piçul!”.
27 Il Signôr al jere cun Gjosuè, che ducj e vevin vonde ce dî di lui.
Notis:
- 6,1 - Chest toc al partìs di une tradizion dal santuari di Galgale: lis muris di Gjeric a jerin sdrumadis parcè che lis veve fatis colâ il Signôr. L’arcje e je il segnâl de sô presince. Cul timp, la conte di une vuere sante di concuiste e je deventade une conte cultuâl, metint in lûs la part vude dai predis. Si trate di une storie viodude e contade tun mût diferent dal nestri, che no cjate conferme nancje de part de archeologjie. Cun chest no si pò dî che nol sedi propit nuie di “storic”.
- 6,17 - “Fiscade pal Signôr”. Si trate di une regule di fonde de vuere sante, che i disin ancje anateme: dut ce che si rive a rafâ al è pal Signôr; i oms e i nemâi si ju cope e la robe di valôr i va al santuari. Il Signôr al à vinçude la vuere e lui al è paron espotic dal rafât. Lant cuintri di cheste leç, si fâs un sacrilegjo che il Signôr no lu lasse cori.


text:
Svuizare
La Svuizare (par todesc Schweiz, par francês Suisse, par talian Svizzera e par romanç Svizra) al è un stât de Europe centrâl. E cunfine a nord cu la Gjermanie, a est cul Liechtenstein e la Austrie, a sud cun la Italie e a ovest cu la France.
Il non ufiziâl al è par latin Confoederatio Helvetica, di dulà che al ven la sigle CH; par talian al devente Confederazione Svizzera, par todesc Schweizerische Eidgenossenschaft, par francês Confédération Helvétique, par romanç Cunfederaziun Svizra. La Svuizare e je une republiche federâl, dividude in cjantons; la capitâl e je Berna, capitâl ancje dal omonim cjanton.
Su pa lis lenghis de Confederazion[cambie | modifiche il codiç]
La lenghe plui doprade al ê il todesc (65% de int), secont al ê il francês (24%), po al ven il talian (10%) e il romanç cul 1%. Lis primis trê a son lenghis uficiâls de Cunfederazion Elvetiche. Il romanç e je la cuarte lenghe nazionâl de Sviçare dal 1938 e daspò dal 1996 ancje lenghe uficiâl parziâl, al ven a stâi ch'e je une lenghe ch'e je uficiâl nome pai rapuarts cui Romançs e no cun ducj. Di un pôc di timp la int e sta acetant la sostituzion des dôs lenghis scritis principâls romancis (il surmiran e in vallader) cul romanç grison (RG - rumantsch grischun) la lenghe unifiade (lingua unifitgada) valide par dut il Cjanton Grison, unic cjanton trilengâl e unic cjanton dulà ch'al ven fevelât il romanç.


text:
IL LEN Scuele Primarie di Osôf – I.C. di Trasaghis
La idee di chest percors e je leade a une jessude didatiche sul teritori in program tal imprin dal an scolastic in colegament cu la dissipline sientifiche e no dome. Visitâ une imprese boschive cun ducj i imprescj che a vegnin doprâts par lavorâ tal bosc al jere impuartant par motivâ i arlêfs a capî almancul il prin percors che al fâs il len. L’inviament si à vût a scuele par dut il prin cuadrimestri e dopo lis ativitâts a son ladis indenant di cjase, a mieς de didatiche a distance. La finalitât e je stade chê di insegnâ cualchi tiermin specific sul argoment tratât ma tal stes timp continuâ a svicinâ ducj i fruts ae lenghe furlane cun ativitâts gnovis e dinamichis intune otiche pluridissiplinâr. I arlêfs a àn partecipât cun interès e la scuvierte di podê doprâ la lenghe furlane par studiâ altris dissiplinis ju à smaraveâts e incuriosîts.
MAPE DAL PERCORS
MAPPA DEL PERCORSO
I MATERIÂI
IL LEN pdf
Filmât de nestre presentazion:


text:
Polcenic
Polcenic (loc. al Borc) al è un comun di 3.127 abitants e al fâs part de provincie di Pordenon.
Il probleme dal non standard[cambie | modifiche il codiç]
Tal comun si dopre simpri al Borc o in Borc, par riferîsi al paîs; tai paîs dulintôr si doprin lis formis Porthenéc o ben Porthenìc o ben Polthenìc; in altris bandis dal Friûl si sint dispès la forme venite Polcenigo, Pulcinigo o Pulcinigu che e je restade ancje intal non ufiziâl talian. In risultivis storichis (Gnûf Pirone) si cjate la forme Pulzinì, che però no je plui doprade. Par chest in sêt di standardizazion si à decidût di inserî la forme Polcenic, pûr se no si la sint sul puest.


text:
Cjantant, ghitarist, compositôr e rangjadôr Brian Chambouleyron si è afermât sedi ’su la sene argjentine che ’su chê internazionâl, in graciis dal ’sun cjalt de sô vôs e la pinelade delicade o potente dai siei dêts ’su la ghitare.
Di pari argjentin, al à vivût i prins agns de sô vite in France, po si è trasferît in Messico e in Brasîl. Si è stabilît in maniere definitive a Buenos Aires e in curt ’tal è deventât un dai musiciscj plui rispietâts de sene argjentine.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
FOLKEST AN XXXX – 40e edizion – Folkest 2018, 40 agns di festival
A vegnin di ogni bande dal mont i artiscj che, come ogni Istât di cuarante agns in ca, a jemplaran i tancj palcs di Folkest, chest an in program dai 21 di Jugn ai 9 di Lui: oltri a Udin, Spilimberc e Gurize a son diviersis lis localitâts tocjadis, par un totâl di 26 comuns dal Friûl Vignesie Julie.
Un festival che pe sô stesse nature ’tal è par fuarce di robis il ri’sultât di colaborazions, a ducj i nivei, al dispon dal Alt Patrocini de UNESCO, dal Ministeri dai Afârs cul forest, dal MIBACT, dal Ministeri de Culture de Republiche di Slovenie, de Regjon Friûl Vignesie Julie, de ARLeF (che cun chê Folkest al à un progjet trienâl di colaborazion) e de Fondazione Friuli (che tal percors artistic e organizatîf di Folkest e à crodût e e continue a crodi), che insiemi a sostegnin la iniziative cul Comun di Spilimberc, di Udin e di Cjaudistrie, la CAN di Cjaudistrie. L’AIAS Cjaudistrie, il NuovoImaie e dutis lis aministrazions locâls coinvolzudis di Folkest 2018. Impuartants ancje i media partner, che a viodin in prime linie la sede Rai dal FVJ, TV Koper-Cjaudistrie, il Giornale della Musica, Folk Bulletin e la Fondazione Andrea Parodi, compagne e zimule di Folkest de Sardegne. Cence dismenteâ un cjâr amì di Folkest come Leo Orafo di Spilimberc, che ogni an al regale une preziose zoie artesanâl al vincidôr dal Premi Folkest ae cariere.
A ’sunaran artiscj une vore diferents tra di chest an ’sui palcs di Folkest, che al vûl festezâ il travuart dai siei prins cuarante agns cuntune caravane multico che si môf di vile in vile, di cjistiel in cjistiel, di un borc rustic a di chel altri, visitant puescj de memorie de nestre int e valorizant dute chê musiche che, di là dal jessi tecnichementri folk, world, jazz o cjantautorâl, pure o contaminade, e savedi dâ vôs aes lidrîs culturâls di ogni bande dal mont. Passâ i confins tra lis musichis e i gjenars, fasintnus contâ liendis antighis e storiis comunis, saghis di erois e contis di int semplice che a son di ducj e a fasin part de braùre culturâl dai popui, ma dispès a son lis stessis storiis, ancje se declinadis in lenghis diviersis e nus contin chest nestri Vieri Continent intun corisi daûr di cjants che a vegnin de Magna Grecia ae Scozie, de Bielorussie ae Irlande, de Sicilie ae Svezie.
Un troi di cognossince, un lunc viaç tra lis plui bielis localitâts de nestre regjon, dulà che no mancjaran lis sonoritâts e lis melodiis di ispirazion celtiche, une sezion che no mancje mai al festival, cussì come lis musichis di confin, dal manouche al balcanic, al klezmer, al blues. Cuntune vualmade ’sul folk-metal, cuntun dai grups dal Est Europe plui titolâts dal setôr, i bielorùs Irdorath.
Cence dismenteâsi de principesse dal blues dai Balcans, la bosgnache Amira Medunjanin cul so ghitarist cravuat Ante Gelo, o i marchigjans de La Macina, che a festezaran a Folkest i cincuante agns di cariere, i istrians Vruja e i piemontês de La Mesquia e la furlane Serena Finatti, che a presentaran il gnûf disc produsût di FolkestDischi.
La produzion speciâl dal 2018, in colaborazion cu la Associazion Gottardo Tomat, che e met in cjamp un grup di docents e arlêfs, sot de direzion dal M.° Davide De Lucia, e sarà dedicade a une rileture de musiche di Sting.
Al torne po un dai apontaments di ponte de kermesse, Suonare@Folkest che pe prime volte chest an al puartarà la sô fase finâl a Spilimberc: oltri aes esibizions in conciert dai grups cualificâts, in program lunis ai 9 di Lui la finalissime, cjapade dal dut cu lis telecjamaris dai programs de Sede Rai dal Friûl Vignesie Julie, cu la presince ’sul palc come condutôr il famôs autôr e gjornalist di Rai Radio1 Gianmaurizio Foderaro. Ospit d’onôr de serade la artiste sarde Daniela Pes, vincidore dal Premi Andrea Parodi di Cagliari pal 2017.
Cun chest an al cambiarà dal dut il spazi de Tor Orientâl a Spilimberc, che e vierzarà aes 18 dant spazi a diviersis presentazions editoriâls di cualitât.
Si spiete a Folkest, tra chei altris, Adriana Schepis cu la sô biografie “Patti Smith – Voglio, ora” che e conte la vite de famose autore e cjantante fate di re’surezions continuis, colps di sene, ats di ribelion e svoltadis imprevedibilis. Simpri sabide ai 7 di Lui, Enzo Gentile e Roberto Crema a presentaran “Hendrix’68 – The Italian Experience” che i autôrs a dedichin a chê prime e uniche volte di cuant che Jimi Hendrix e i siei Experience a vignirin in tour in Italie, tal mês di Mai dal 1968: fotos mai publicadis, testemoneancis di spetatôrs fortunâts, articui e rivistis origjinâi, biliets e altris memorabilia a componin un caleidoscopi di ricuarts tal cincuantesim aniversari di chel event memorabil.
Tra i ospits plui spietâts ancje Claudio Trotta cul so “No pasta no show”. Trotta ’tal è in assolût tra i plui famôs e stimâts produtôrs e promoter indipendents di spetacui dal vîf tal mont che de fin dai agns Setante al à organizât plui di cuindis mîl events in Italie e tal mont lavorant cun artiscj come Bruce Springsteen, AC/DC, Kiss, Sting, David Bowie, Metallica, Frank Zappa, Elio e le Storie Tese, Renato Zero, Ligabue, Negramaro e tancj altris…
CJAUDISTRIE
No si à di dismenteâ Folkest a Cjaudistrie, colone fondamentâl di ogni edizion dal festival di vincjecinc agns in ca, che chest an al proponarà trê apontaments: il Progetto Arsenale, produzion speciâl dedicade aes musichis dal Mediteranei venezian; la mitiche formazion bosgnache Mostar Sevdah Reunion e il vieli leon Shel Shapiro.
UDIN
Par ultime, ma dome in tiermins di lunari ’tal è clâr, la capitâl dal Friûl, Udin, che e darà acet te aromai ben cognos’sude e preseade ’suaze dal Cjistiel l’event principâl di Folkest e un dai events clou dal Istât no dome furlane: un dai cuatri concierts talians de tournée che e viodarà il cumiât aes senis di Joan Baez.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Ester
Cjapitul 2
Ester sielte come regjine
2 1 Dopo di chescj fats, cuant che la rabie dal re si fo cidinade, lui si ricuardà di Vasti, di ce ch’e veve fat e di ce ch’al jere stât decidût a so rivuart. 2 Alore chei ch’a jerin al servizi dal re a diserin: “Che si cirin fûr pal re fantatis vergjinis e bielis; 3 il re ch’al mandi comissaris par dutis lis provinciis dal so ream, ch’a menin dongje dutis lis fantatis vergjinis e bielis tal palaç di Suse, te cjase des feminis, sot i vôi di Egai, cjastrât dal re e vuardean des feminis, che ur darà dut ce che ur covente par munturâsi; 4 la fantate che i plasarà al re e deventarà regjine impen di Vasti”. La robe i plasè al re e si fasè cussì. 5 Sicheduncje te citât di Suse al jere un gjudeu di non Mardocheu, fi di Jair, fi di Simei, fi di un de tribù di Beniamin, 6 menât vie presonîr di Gjerusalem insieme cun chei che ju veve menâts in esili Nabucodonosor re di Babilonie cun Jeconie re di Gjude. 7 Al veve tirade sù Adasse, ven a stâi Ester, fie di un so barbe, ch’e jere vuarfine di pari e di mari. La fantate e jere biele e ben fate; a la muart dal pari e de mari, Mardocheu le veve cjolte par fie. 8 Cuant che si vignì a savê l’ordin dal re e il so befel e un biel trop di fantatis a forin dadis dongje te citât di Suse, tignudis di voli di Egai, ancje Ester e fo cjapade e menade tal palaç, tignude di voli di Egai, vuardean des feminis. 9 La fantate i plasè a Egai e sal ingracià; lui si premurà di prontâi dut ce ch’al coventave pe munture e pe bocjade; i dè siet siervis sielzudis tal palaç e i dè a jê e a lis sôs siervis l’apartament plui biel de cjase des feminis. 10 Ester no veve mo dit nuie ni dal so popul ni de sô famee, parcè che Mardocheu i veve inibît di fânt peraule. 11 Ogni dì Mardocheu al spassegjave denant dal curtîl de cjase des feminis par sancirâsi se Ester e stave ben e ce ch’al jere di jê. 12 Cuant ch’e rivave la volte par une fantate di lâ dal re Assuero dopo i dodis mês che la leç e proviodeve pes feminis par preparâsi, parcè che dome in chê volte al finive il timp de lôr preparazion, vadì sîs mês par sprofumâsi cun vueli e cun mire e sîs mês cun bonodôrs e cun altris sbelets doprâts des feminis, 13 la fantate e leve dal re e e podeve puartâsi daûr de cjase des feminis al palaç dut ce ch’e domandave. 14 E leve sore sere e tal indoman a binore e stralozave te seconde cjase des feminis, sot i voi di Saasgaz, cjastrât dal re e vuardean des concubinis. Podopo no tornave plui dal re, a pat che il re no le bramàs e che jê no fos clamade par non. 15 Cuant ch’e rivà par Ester, fie di Abicail, barbe di Mardocheu, che le veve cjolte par fie di anime, la volte di lâ dal re, jê no domandà che ce che i conseà Egai, cjastrât dal re e vuardean des feminis. Ester e jentrave tes graciis di chei che le viodevin. 16 Sicheduncje Ester e fo compagnade dal re Assuero tal palaç intal decim mês, ven a stâi il mês di Tebet, tal setim an dal so ream. 17 Il re i volè ben a Ester plui che no a dutis chês altris feminis e jê e cjatà buine gracie e bon acet denant dai siei voi plui che no dutis chês altris fantatis. I metè sul cjâf la corone reâl e le nomenà regjine impen di Vasti. 18 Daspò si fasè un grant gustâ par ducj i princips e i fameis, ch’al fo il gustâ di Ester; ur dè une dì di polse a lis provinciis e al fasè regâi cuntune largjece degne di un re.
Complot cuintri dal re
19 La seconde volte che si davin dongje lis fantatis, Mardocheu al veve stanzie dongje de puarte dal re. 20 Ester, seont l’ordin che i veve dât Mardocheu, no veve fate peraule ni de sô famee ni dal so popul, parcè che jê e faseve ce che i diseve Mardocheu, come cuant che e jere sot pupîl di lui. 21 In chei dîs, cuant che Mardocheu al veve stanzie dongje de puarte dal re, Bigtan e Teres, doi cjastrâts dal re e dal trop dai vuardeans dal palaç, stiçâts cuintri dal re Assuero, a ciririn di meti lis mans su la persone dal re. 22 Mardocheu al vignì a savê la robe e al visà la regjine Ester e Ester i fevelà in merit al re a non di Mardocheu. 23 Lâts a font e scuvierzût il fat, i doi cjastrâts a forin picjâts tor di un pâl. E il câs al fo segnât tal libri des cronachis, presince dal re.
Notis:
- 2,1 - Il test ebraic al fâs scrupulâ che il re al ves nostalgjie di Vasti; il grêc invezit al fâs pensâ che le vedi dismenteade dal dut.
- 2,7 - Adasse (= mirt) al è il non ebraic; Ester al è chel persian e grêc (Ishtar = stele). Il verset grêc al finìs cussì: “Le veve tirade sù cul fin di sposâle”. E di fat la tradizion gjudaiche e fevele di Ester come de femine di Mardocheu.
- 2,10 - La situazion di Ester e revoche chê di Denêl e dai siei trê compagns (Dn 1), dome che li il re ju à sielzûts savint de lôr religjon e de lôr fedeltât a la leç.
- 2,16 - Il mês di Tebet al corispuint al nestri genâr-fevrâr.
- 2,20 - Il grêc, plui religjôs che no l’ebraic, al met: “Rivuart a Ester, jê no veve palesade la sô patrie. Di fat Mardocheu i veve racomandât di temê Diu e di meti in vore i siei comandaments come cuant che e viveve cun lui. E Ester no veve cambiât nuie de sô condote”.


text:
Cemût Manuela (par Manuela di Centa regjne di Lillehammer) - Aldo Rossi e i Salvadis
"Cemût Manuela" e jè une cjançon di Aldo Rossi e i Salvadis.
La cjançon che e à fat di sigle ae fieste davuelte a Paluce tal 1994 pes vitoriis sflandorosis de Di Centa, e je nassude di bessole, intant che Aldo al cjalave Manuela vinci ta chê maniere sflandorose aes Olimpiadis. Dopo des emozions cussì grandis vivudis cjalant la Tv, i è bastât cjapâ sù la ghitare e di bot (chestis a son simpri lis creazions miôr) e je vignude fûr "Cemût Manuela".


text:
Marco Polo
Marco Polo (Vignesie, ai 15 di setembar 1254 - Vignesie, ai 29 di zenâr 1324) al fo un marcjant talian e un esploradôr che insieme cul pari Nicolò e il barbe Matteo, al fo tra i prins ocidentâi a rivâ in Cine, clamade di lui Chatai.
Lis cronichis dal sô viaç (durât ben 24 agns)a son stadis detadis di lui mediesim in lenghe francese a Rustichello da Pisa, sô compagn di presonie a Gjenue, e racueltis intun libri intitulât Deuisament dou monde, miôr cognossût come Il milione (Il milion par furlan).


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Deuteronomi
Cjapitul 9
SECONT DISCORS DI MOSÈ
PART PRIME
Regâl di rût boncûr
9 1 Scolte, Israel. vuê tu sês sul at di passâ il Gjordan par lâ a spodestî gjernaziis plui grandis e plui fuartis di te e a cjapâ grandis citâts che a àn i rinfuarçs alts fintremai tal cîl. 2 I anakits a son un popul grant e int alte di stature. Tu ju cognossis e tu âs sintût a dî: Cui rivial mai a tignîur teste ai fîs di Anak? 3 Ten a ments vuê che al è il Signôr to Diu che al passarà denant di te come un fûc che al incenerìs dut e ju fiscarà e simpri lui ju metarà sot dai tiei pîts; alore tu ju spodestissarâs e tu ju fasarâs fuî cence remission come che tal à dit il Signôr. 4 Cuant che il Signôr, to Diu, ju varà fats cori denant di te, no sta dî tal to cûr: Al è par vie che mi soi compuartât onestamentri che il Signôr mi à fat paronâ cheste tiere, a la cuâl che il Signôr al splante chestis gjernaziis a to vantaç par colpe de lôr inicuitât. 5 Nol è par vie de tô justizie ni de onestât dal to cûr che tu jentris di paron de lôr tiere, ma al è propit par vie de lôr inicuitât che il Signôr to Diu al spodestìs chestis gjernaziis a to vantaç; e al è ancje par mantignî la peraule che ur à zurât ai tiei vons, a Abram, a Isac e a Jacop. 6 Ten a ments vuê che no je la tô condote oneste che ti merte di cjapâ dal Signôr to Diu cheste tiere furtunade come paron; che di fat tu sês un popul cu la crepe dure.
Tal Sinai: prevaricazion, intercession di Mosè
7 Visiti, no sta dismenteâ che tu âs fat inrabiâ il Signôr to Diu tal desert. De dì che o sês saltâts fûr de tiere dal Egjit fin cuant che o sês rivâts in chest lûc, si sês simpri ribelâts al Signôr. 8 Sul Oreb o vês stiçât il Signôr e il Signôr si è inrabiât cuintri di vualtris al pont di fiscâus di fonde fûr. 9 O jeri lât su la mont par cjoli lis lastris di piere, lis lastris dal pat che il Signôr al faseve cun vualtris. O vevi stât su la mont corante dîs e corante gnots cence mangjâ pan ni bevi aghe. 10 Il Signôr mi veve dadis lis dôs lastris di piere, scritis cul dêt di Diu, edentichis pont par pont a lis peraulis che us veve dit dal mieç dal fûc, su la mont, te dì de semblee. 11 Scjadûts corante dîs e corante gnots, dopo di vêmi dadis lis dôs lastris di piere, lastris dal pat, 12 il Signôr mi à dit: Jeve sù di chi, va jù di corse che il to popul al è lât fûr di strade, lui che tu lu âs fat saltâ fûr dal Egjit. No àn stât trop a slontanâsi dal troi che ur vevi segnât; si àn fat un idul di metal fondût. 13 Po il Signôr mi à dit: O ài viodût chest popul: al è un popul cu la crepe dure. 14 Lassimi che ju fischi e che o scanceli il lôr non sot dai cîi e che o fasi di te un popul plui fuart e plui grant di chel li! 15 O soi dismontât de mont ch’e jere dut un boreç: o vevi tes mês mans lis dôs lastris dal pat. 16 E o ài viodût che o vevis pecjât cuintri dal Signôr vuestri Diu. Si vevis fat un vidiel di metal fondût: no us veve coventât masse par slontanâsi de strade che il Signôr us veve dit di lâ. 17 O ài cjolt lis dôs lastris e cu lis mans lis ài butadis e lis ài spacadis sot dai vuestris vôi. 18 Daspò mi soi butât par tiere denant dal Signôr; come la prime volte, o ài stât corante dîs e corante gnots cence mangjâ pan e cence bevi aghe par colpe dal pecjât che o vevis cometût fasint ce che al è mâl pai vôi dal Signôr al pont di fâje vignî sù. 19 Parcè che o vevi pôre di cheste rabie, di cheste ire ch’e sburtave il Signôr cuintri di vualtris cul fin di splantâus. E ancje cheste volte mi à scoltât. 20 Ancje cuintri di Aron il Signôr al jere fûr di sè, rissolût a fâlu murî. Mi soi intrometût ancje a pro di Aron. 21 Cheste vore di pecjât che si vevis fate, chest vidiel, lu ài gafât, lu ài brusât tal fûc, lu ài fruçât, lu ài ridusût in pulvin di chel minût e o ài butât il pulvin tal riul che al scor jù de mont.
Infedeltât tal desert
22 Ancje a Tabere e a Masse e a Kibrot-Taave je vês fate vignî sù al Signôr. 23 E cuant che il Signôr al à volût fâus lassâ Kades-Barnee disint: Lait sù a cjapâ paronance de tiere che us ài dade, vualtris si sês rivoltâts cuintri dal Signôr vuestri Diu, no vês crodût in lui e no vês scoltade la sô vôs. 24 Si sês ribelâts al Signôr de prime dì che us à cognossûts.
25 Alore jo mi soi butât par tiere denant dal Signôr e o soi restât ingenoglât ducj chescj corante dîs e corante gnots, parcè che il Signôr al veve resonât di fâle finide cun vualtris. 26 Mi soi messedât daprûf dal Signôr e i ài dit: Diu gno, Signôr, no sta fruçâ il to popul e la tô legjitime, che tu lu âs sfrancjât cu la tô grandece e fat saltâ fûr dal Egjit cun man fuarte. 27 Visiti dai tiei fameis, di Abram, di Isac e di Jacop, e no sta cjapâte masse se chest popul nol sta sot, se al è trist e se al pecje, 28 che no vedin di dî te tiere di dulà che tu nus âs fats saltâ fûr: il Signôr nol à rivât adore di menâju te tiere che ur veve fevelât, e ju à fats saltâ fûr dome par asse cuintri di lôr, par fâju murî tal desert. 29 A son simpri il to popul, la tô legjitime, chei che tu ju âs fats saltâ fûr cu la tô grande fuarce e cul to braç tindût.
Notis:
- 9,10 - Tal Dt, cu la peraule “semblee” si intint il dâsi dongje dal popul par une funzion religjose, soredut te dì ch’e je stade dade la leç (18,16; 23,2). Tal GT cheste peraule e varà un sens plui larc e si le doprarà par fevelâ de “glesie” (Mt 16,18; At 7,38).


text:
Meni al veve doi fîs: Tite e Catine. Tite al veve une manie fûr dal ordenari pai bêçs: fin di piçul al cirive di cjapânt sù plui che al podeve. No che i coventassin, ma al veve pôre che cuant che i saressin coventâts al sarès restât cence. Tai agns al veve fat sù un biel malcjolt che al divideve fra li miôr bancjis dal bosc. Al cambiave spes bancje parcè che no si fidave dai banchîrs, ma nol voleve che cualchi sbilf i robàs dut.
Une dì il puar Meni al è muart lassant ducj i siei possediments ai fîs. Tite però a nol voleve dividi l’ereditât cun sô sûr, sì che duncje al veve paiât un grup di sbilfs par robâ almancul i bêçs in bancje e vê cussì di dividi dome i terens e la cjase. I sbilfs però a son stâts becâts e il plan di Tite al è lât a rondulis.
Daspò di chel tentatîf, Tite al à tacât a corompi i nodâls parcè che a lu favoredin te division.
Catine, che no jere stupide, si jere inacuarte e chest i faseve mâl. No pai bêçs (Catine a no i tignive), ma pe justizie: nol jere just! Tite a nol viodeve la ore di meti lis mans su la ereditât: ogni dì al jere simpri pi ansiôs e ossessionât. Ogni volte che la puare Catine a cirive di fâlu resonâ, al lave in bestie e Catine a no podeve plui!
Par fortune in chei dîs l’imperadôr Salomon al jere in visite di chês bandis e cussì al veve podût urdî un plan cundut il vilaç! Sì che duncje, al bandìs un concors par scuvierzi cui che al è il plui siôr di dut l’imperi. Vude la gnove Tite nol viodeve la ore di vinci. Cussì al veve tacât a invistî plui che al podeve, cirint di fâ sù bêçs plui che al rivave e di sburtâ il procès pe ereditât.
Ancje se nol veve ancjemò ereditât nuie, al jere rivât a dopleâ il so patrimoni in pôc mancul di trê mês!
Il dì prime dal concors però l’imperadôr al veve cambiât cuntune leç il sisteme dal calcul dal patrimoni passânt dai bêçs ai amîs. Subit daspò che ven a savê Tite si è inrabiât une vore e si è metût a cirî di comprâ amîs, ma par tant che al ves ufiert nissun al voleve jessi so amì: a jerin ducj stâts trufâts di lui e chei pôcs che prime i stavin dongje lu fasevin dome pai bêçs, ma cumò che i bêçs a no contavin plui nuie a jerin lâts vie ancje lôr!
Tite si jere ricjatât bessôl tant che al varès podût vinci il premi “plui puar dal imperi”; se dome a lu vessin fat: a nol jere nissun altri cence amîs!
Cussì Tite al veve capît che cui bêçs al podeve fâ tantis robis, ma che li robis plui impuartantis a no vevin bisugne dai bêçs, anzit a levin miôr cence. I doi fradis a son tornâts amîs come prime e la ereditât e je stade dividude in mût ecui. Tite al à un grum di amîs, vêrs amîs, e ducj a son contents!
A Salomon al è plasût il gnûf sisteme economic tant che a lu à mantignût e al funzione ancjemò in dì di vuê.
di Davide Peressoni
#1031


text:
De Vichipedie, la enciclopedie libare dute in marilenghe.
Chest progjet al vûl fâ in mût di vê une liste di nons normalizâts pai stâts dal mont. Lis discussions e vignaran fatis inte pagjine apueste.
Ce che al è di decidi:
- Se meti in ogni puest pussibil la finâl in -e
- se gjavâ lis letaris forestis e in gjenar adatâ la grafie al furlan
- ...
ISO 3166-1 code list, sorted by English short name of country or territory[modifiche il codiç]
Liste dai stâts cun codiç ISO 3166-1, ordenâts pal non inglês in curt. La tabele si pues ordenâ.


text:
Andore
Andore al è un stât de Europe ocidentâl. La sô capitâl e je Andore-La Vella.
Gjeografie[cambie | modifiche il codiç]
Al è un dai sîs plui piçui stâts de Europe, cun Sant Marin, Liechtenstein, Citât dal Vatican, Malte e il Principât di Muini.
Si cjate tal mieç des montagnis, jenfri la France e la Spagne, cuntune altitudin mediane di 1.996 metris s.n.m. Il pont plui bas al è al confin cu la Spagne, a 870 metros.
Storie[cambie | modifiche il codiç]
Popolazion[cambie | modifiche il codiç]
Dome il 33% dai residents al à la citadinance andorane; la maiorance (43%) e je di origjin spagnule, mintri che l'11% al è francês e il 7% portughese. Il restant 6% al à altris nazionalitâts.
La popolazion e je di cirche 70.000 personis, cuntune densitât di 54 abitants par chilometri quadri.
Economie[cambie | modifiche il codiç]
La plui impuartant vôs de jentradis al è il turisim, pari al 80 par cent dal PIL. Ancje il setôr bancari al contribuìs ae economie, soredut par vie dal so stât di paradîs fiscâl.
Valude[cambie | modifiche il codiç]
La monede di Andore e je l'Euro; il paîs, purpûr, nol à mai vût une monede proprie, doprant prime dal 2002 il franc francês e la pesete spagnule.
Contrariamentri ai altris piçui stâts europeans che a doprin l'Euro, Andore no cugne monedis.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Qoelet
Cjapitul 9
Altris massimis
9 1 O ài resonât sun dutis chestis robis, e o soi rivât a la conclusion che i juscj, i savis e lis lôr voris a son tes mans di Diu.
I oms no cognòssin nancje l’amôr e l’asse, seben che dut al sucêt sot dai lôr vôi.
2 Il distin al è compagn par ducj,
pal just e pal sacrilic,
pal bon e pal trist,
pal mont e pal soç,
par chel ch’al ufris sacrificis e par chel che no ju ufris.
Come il bon, cussì il pecjadôr,
come chel ch’al zure, cussì chel ch’al à pore di zurâ.
3 Chest al è il mâl in dut ce che si fâs sot dal soreli: ur tocje a ducj il stes distin e ancje il cûr dal om al è plen di tristerie. La matetât e je tal so cûr fin ch’e dure la vite; e po: vie, là ch’a son lozâts i muarts. 4 Fintremai che un al è in vite, e je sperance, parcè che al è miei un cjan vîf che no un leon muart. 5 Difat i vîs a san ch’a àn di murî, ma i muarts no san nuie; par lôr no ’nd’è plui nissune pae, il lôr ricuart al è lât in dismentie. 6 Il lôr amôr, la lôr asse, la lôr ambizion, aromai al è scomparît dut. No àn plui nissun dafâ cul mont, in dut ce ch’al sucêt sot dal soreli.
7 E alore vie, mangje in ligrie il to pan
e bêf il to vin cul cûr content,
parcè che, cun chest, Diu ti à za vût a grât.
8 In ogni timp i tiei vistîts ch’a sedin candits,
e che nol mancji il bonodôr sul to cjâf.
9 Gjolditi la vite cu la femine che tu i vuelis ben, dì par dì, par dute cheste vite cence dret che ti è stade dade sot dal soreli. Parcè che dome chest al è ce che ti spiete te vite e in dute la fadie che tu ti strussiis sot dal soreli. 10 Dut ce che tu âs di fâ, fasilu fin che tu âs fuarce, parcè che no je ni azion ni pinsîr, ni sience ni sapience, in chel altri mont là che tu stâs lant.
11 O ài cjatade un’altre robe sot dal soreli: che la corse no le vinç chel ch’al è svelt ni la batae no le vìncin i plui fuarts. E nancje ai savis no ur tocje il pan, ni ai svelts la ricjece e nancje ai furbos la furtune, parcè che ur tocje a ducj seont il moment e la cumbinazion. 12 E in plui l’om nol cognos la dì de sô muart: al è usance i pes che si cjapiju cun tune rêt malandrete, al è usance i ucei che si cjapiju cul laç. Parimentri ancje l’om al è brincât tune brute sornade che i plombe intor a bot e sclop.
13 O ài viodût ancje chest altri câs sot dal soreli e mi à semeât unevore brut: 14 e jere une citât piçule cun pocje int. Un re di chei grancj al marçà cuintri di jê, le sidià e al tirà sù cuintri di jê grandis fortificazions. 15 Al jere però li dentri un om di famee puare ma di cjâf, che cul so sintiment al salvà la citât. Cun dut a chel, nissun no si è visât plui di chel om sclet. 16 Alore o ài concludût che
la sapience e vâl plui che no la fuarce,
ma la sapience dal puar e je sbeleade
e lis sôs peraulis no son nancje scoltadis.
17 Lis peraulis dai savis ditis cun calme si scoltilis
plui che no i berlis dal grant ch’al fevele framieç dai storlocs.
18 E vâl plui la sapience che no i imprescj di vuere,
ma un sôl fal al pò parâ in fruç ungrum di ben.
Notis:
- 9,1 - Une des osservazions plui maris e sconsoladis di Qoelet. L’om no si cognos nancje sè; al ûl ben e al odee ma il sens di chest amôr o di cheste asse nol rive a capîlu.
- 9,3 - Pai oms, il mâl al è une colpe e ancje un cjastic, une disgracie che si zonte a la muart e a la matetât.
- 9,7 - L’uniche soluzion e je chê di gjoldi la vite ma ancje chest al è don di Diu. Difat and’è int tant buine che triste condanade a no cognossi la gjonde.
- 9,12 - La muart e je ancjemò plui crude parcè che no si sa cuant che e rive e l’om al è tant che un ucel ch’al pò colâ di un moment al altri in cheste “rêt malandrete”.


text:
Il sisteme de Cope
Partecipâ a une des Copis di Hattrick e jê une sfide emozionant par ogni gjestôr, e adun une buine maniere par fâ esperience pai tiei zuiadôrs e vuadagnâ bêçs in plui pe tô scuadre. Il sisteme des Copis di Hattrick al è stât pensât par ufrî une significative esperience a scuadris di ducj i nivei e par sigurâ che ogni scuadre e vedi almancul trê partidis di cope ogni stagjon.
Ogni scuadre de Division 6 in sù e zuiarà pe Cope Nazionâl. Se eliminade adore de Cope Nazionâl, e zuiarà intune Cope di nivel plui bas.
Se la tô leghe e à plui di 6 divisions, e sarà ancje une Cope di Division pe ogni Division sot de numar 6. Lis scuadris di chestis divisions (de 7 in jù) e zuiaran te Cope di Division invezit de Cope Nazionâl.
Se la tô scuadre e ven eliminade adore, te Cope di Division, e varà, come te Cope Nazionâl, la pussibilitât di partecipâ te Cope plui basse.
Calendari di cope
Lis partidis a si zuin vie pe setemane. Il prin turni de Cope Nazionâl e de Cope Division si zuin cualchi dì prin dal inizi dal campionât. Lis copis Sfidants a son formadis di scuadris eliminadis de Cope Nazionâl o des Copis Division, e duncje la prime partide si zuie la setemane daspò. A esistin Copis Sfidants diferentis pe Cope Nazionâl e par ogni Cope Division.
Il prin tô sfidant te Cope, e la Cope l= che tu zuiarâs a son anunziâts une setemane prin. Lis sfidis daspò si viodin subit dopo la fin des partidis.
Lis scuadris che a jentrin te competizion daspò la prime partide a cjataran simpri chês za dentri. Se lis scuadris a jentrin tal stes moment, lis scuadris cun la miôr posizion a cjataran chês metudis piês (in pratiche, se tu restis te Cope Nazionâl par 5 o 6 turnis, se tu jentris te Cope Challenger, tu zuiarâs cuintri lis scuadris eliminadis tai prins turnis de Cope Nazionâl, cence tignî di conte la classifiche regolâr pes Copis).
Lis scuadris e son valutadis in base ae serie dulà che a zuin te stagjon, e daspò secont cheste division:
1. Scuadris ativis retrocedudis
2. Scuadris ativis che no son stadis ni retrocedudis e ni promovudis
3. Scuadris che e son stadis promovudis cun la lôr fuarce
4. Scuadris promovudis "gratis" (al puest di un bot)
5. Bot, in câs di puescj libars.
Lis scuadris di ogni grup e vegnin ordenadis in base ae classifiche ae fin de stagjon. La classifiche e reste la stesse pe durade de cope.
Lis scuadris plui in alt te classifiche a zuiaran fûr cjase fin ai ultins sîs turnis de Cope, cuant che lis partidis si zuiaran in cjamp neutri. Dutis lis partidis di cope che a finissin cuntune pate tai timps regolamentârs, a van indevant cui suplementârs. Se ancje chescj no bastin, si tirin i rigôrs. Par informazions su cemût sielzi i tiradôrs dai rigôrs viôt il cjapitul "Formazion: Mistîr e confusion".
Formât de Cope
La Cope plui impuartante e je la Cope Nazionâl. Cheste e je vierte a ogni scuadre de Division 6 in sù, che a vedi un gjestôr reâl. Dome lis scuadris miôr a podaran vincile, ma ogni scuadre che a va indenant e cjaparà dai premis.
Ad ogni mût, se la tô scuadre a ven eliminade adore de Cope Nazionâl, tu varâs une seconde pussibilitât. Se tu sês eliminât in un dai prins sîs turnis de Cope Nazionâl, tu podarâs vê un puest in une des trê Copis Sfidants nazionâls. Partecipâ a une di chestis copis Sfidants al sarà istès atratîf pe scuadre, ma i premis a saran plui bas de Cope Nazionâl. Se tu puedis, restâ te Cope Nazionâl al paiarà simpri.
Lis trê Copis Sfidants a son clamadis Smeralt, Rubin e Zafîr. La Cope Smeralt e cjape lis scuadris eliminadis tal turni 1 e tal turni 6. Lis scuadris eliminadis tal turni 2 e tal turni 5 a van te Cope Rubin. Lis scuadris eliminadis tal turni 3 e tal turni 4 a van te Cope Zafîr. Lis trê Copis a van insiemi une cun che altre e cun la Cope Nazionâl, e ognidune a varà un vincidôr. Ma ricuarditi che lis trê copis a podaran vê un non diferent in base ae leghe.
Lis scuadris eliminadis tal prin turni des Copis Smeralt e Rubin e laran te Cope Consolazion. Cheste Cope no dâ nissun premi, ma i vincidôrs a cjaparan un trofeu istès.
In leghis cun plui di sîs divisions, li Copis Division a son organizadis de division 7 in jù. Lis Copis Division a van daûr un percors similâr ae cope principâl, aes trê copis Sfidants Smeralt, Rubin e Zafîr e ae Cope Consolazion. La diference e sta tal fat che i bêçs dai premis a son di mancul.
La grandece des Copis e je determinade dal numar di scuadris cualificadis pe Cope che àn un gjestôr uman. Si sielzarà la grandece plui piçule che a vedi dentri dutis lis scuadris umanis. Une volte che dutis lis scuadris umanis a saran dentri, si jemplarà il rest cun scuadris bot.
1. La cuantitât di scuadris cualificadis e gjestidis dai umans al è contât
2. Si sielç il numar plui piçul par fâ jentrâ dutis lis scuadris gjestidis dai umans
3. Cheste Cope e ven duncje prime jemplade des scuadris umanis
4. Daspò si doprin i bots "regolârs" dal sisteme des leghis
5. Se nol baste, si crein gnovis scuadris bot dome pe Cope.
- Lis scuadris che e àn pierdût tal prin turni e tal sest de Cope Nazionâl a laran te Cope Sfidants Smeralt.
- Lis scuadris che e àn pierdût tal secont turni e tal cuint de Cope Nazionâl a laran te Cope Sfidants Rubin.
- Lis scuadris che e àn pierdût tal tierç turni e tal cuart de Cope Nazionâl a laran te Cope Sfidants Zafîr.
- Scuadris sconfitis tal prin turni de Cope Sfidants Smeralt e de Cope Sfidants Rubìn a van te Cope di Consolazion.
Efiets su la scuadre
Un aspiet impuartant des Copis, a son lis opzions tatichis che chestis a presentin. Restâ te Cope par tant timp ti dâ plui partidis competitivis, e duncje plui oportunitâts par aumentâ la confidence e il spirt de scuadre pesr partidis di campionât. Lis partidis di Cope a dan ai zuiadôrs plui esperience, che cui bêçs dai biliets a rindin l'esperience de Cope ancjemò plui interessante. Ma no dutis lis Copis a varan il stes impat.
Cartelins e infortunis a saran in vore in dutis lis Copis. Se il tô zuiadôr al cjape un cartelin in une partide di Cope al podarès sedi sospindût te partide daspò dal campionât.
Il spirt de scuadre, la confidence e l'umôr dai tifôs: Dome lis partidis de Cope Nazionâl e de Cope Division a varan un efiet su chescj valôrs. Lis partidis zuiadis in altris copis e an l'efiet di une amichevule, par chel che al rivuarde il spirt de scuadre, la confidence e l'umôr dai tifôs.
Esperience: la Cope Nazionâl e che de Division a dan a un zuiadôr il dopli de esperience rispiet a une partide di campionât. La Cope Sfidant e la Cope Consolazion a dan a un zuiadôr la metât de esperience rispiet a une partide di campionât.
Jentradis di Cope
I biliets vendûts a son une vôs une vore impuartante di un bon percors tes Copis. Plui tu restis te Cope e plui spetatôrs e incàs tu varâs. La Cope Nazionâl e lis Copis des divisions a son plui atrativis des Copis di Consolazion o dai Sfidants. Se une Cope Nazionâl o de Division a clame la stesse int des partidis di Campionât (almancul tai turnis plui avanzâts), lis altris Copis a son scuasit come amichevulis, come spetatôrs presints.
La Cope Nazionâl dai Sfidants e clame trê voltis in plui di spetatôrs di une amichevule internazionâl. La Cope Nazionâl di Consolazion e clame dôs voltis in plui di spetatôrs di une amichevule internazionâl. La Cope de Division Sfidants e clame dôs voltis in plui di spetatôrs di une amichevule internazionâl. La Cope di Consolazion de Division e clame il 50% in plui di spetatôrs di une amichevule internazionâl.
La scuadre in cjase e cjape il 67% dal incàs, chê fûr cjase il 33%. Tai ultins sîs turnis lis scuadris si dividin l'incàs 50/50. In gjenerâl, i tifôs no son une vore interessâts tai prins turnis de Cope, ma al incrès cun il lâ indenant de manifestazion. E je ancje vere che i tifôs di une scuadre di divisions inferiôrs e àn gust di viodi une partide cuintri une scuadre plui adalt, ma nol è vêr il contrari. Lis miôr scuadris de Cope a cjapin bêçs, come che si viôt te tabele culì sot. No esistin premis pal miôr marcjadôr.
Cope Nazionâl
Cope de Division


text:
Cristianesim
Il Cristianesim al è une religjon monoteistiche basade sore la vite e i insegnaments di Gesù di Nazareth, cjapade sù dai siei prins fidêi in tal Gnûf Testament. E je la plui grant religjon dal mont, cun pressapôc 2,1 miliarts di fidêi, un tierç da la popolazion dal mont. E spartìs cul Ebraisim i libris da la Torah (cjapade dentri il Vieri Testament), e par chest e je a voltis clamade religjon abramitiche. Il Cristianesim al cjape dentri tantis tradizions religjosis che e cambiin une vore cun la culture, e tantis diviersis glesiis e setis. Di solit e je divise in trê ramaçs principâls, plui altris.
- Catolicisim (difondude soredut tai paîs di culture latine in Europe, tes Americhis e in Australie).
- Ortodossie(difondude soredut tai paîs dal Est Europe)
- Protestantesim o Evangjelisim (dividût in glesiis nazionâls e di pinzîr scu Valdisim, Metodisime, Luteranisim, anglicanisim, Pentecostalisim).
- Altris confessions come Glesie di Crist, Testemonis di Jeova, Mormons.
Cierts ramaçs a no son grups uniforms.
Difusion[cambie | modifiche il codiç]
Secont i dâts plui recents, il Cristianesim al è la religjon plui difondude tal mont, cun 2 miliarts e cent milions di praticants, dividûts in:
- 1,1 miliarts di catolics
- 510 milions di protestants (in diviers grups)
- 216 milions di ortodòs
- 158 milions d'indipendents (no leâts a lis grandis corintis)
- 31,7 milions che a fasin part di altris grups.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Deuteronomi
Cjapitul 1
PRIN DISCORS DI MOSÈ
Introduzion
1 1 Ve lis peraulis che Mosè i disè a dut Israel di là dal Gjordan, tal desert, tal cjanâl de Arabe, in face di Suf, jenfri Paran, Tofel, Laban, Cazerot e Di-Saab. 2 A son undis dîs di viaç dal Oreb, pal troi de mont di Seir, fintremai a Kades-Barnee. 3 Tal corantesim an, la prime dì dal undicesim mês, Mosè ur fevelà ai israelits seont dut ce che il Signôr i veve ordenât in merit di lôr. 4 Al veve batût Sicon, re dai amoreus, che al jere a stâ a Chesbon, e Og, re di Basan, che al jere a stâ a Astarot e Edrei. 5 Al è di là dal Gjordan, te tiere di Moab, che Mosè si decidè di ribati cheste leç. Al disè:
Ordin di partî dal Oreb
6 “Il Signôr nestri Diu nus à fevelât sul Oreb: O vês stât ungrum su cheste mont. 7 Lait cumò, partît e lait su la mont dai amoreus e in dutis lis tieris confinantis: te Arabe, su pes monts, te Sefele, tal Negheb, tal ôr dal mâr, te tiere di Canaan e tal Liban, fintremai al grant flum, l’Eufrât. 8 Ve la tiere che us ài dade: lait mo a cjapâ paronance de tiere che il Signôr ur à imprometude z urant ai vuestris vons, a Abram, a Isac e a Jacop e a la lôr gjernazie daûr di lôr.
I judiçs dal popul
9 Us ài dit in chê volte: Jo no rivi dibessôl a proviodi par ducj. 10 Il Signôr vuestri Diu us à fats cressi di numar e cumò o sês tant che lis stelis dal cîl. 11 Il Signôr, Diu dai vuestris vons, us fasarà cressi mil voltis tant e us benedissarà come che us à vût dit. 12 Cemût rivaressio mo jo a puartâmi dibessôl i vuestris rusins, lis acusis e i reclams? 13 Sielgeisi alore oms di sintiment, di sperience e di stime in ognune des vuestris tribûs e jo o fasarai di lôr i vuestris capos. 14 Vualtris mi vês rispuindût: Ce che tu proponis nus va. 15 Alore jo o ài cjolt i vuestris capostribù, oms di sintiment e di sperience, e us ai ài metûts di sorestants: sorestants di mil, di cent, di cincuante e di dîs, e scrituriscj pes vuestris tribûs. 16 Tal fratimp ur ài dât ordin ai vuestris judiçs: O vês di scoltâ i vuestris fradis e fâ justizie fra un om e so fradi o ben un forest che si è sistemât cun lui. 17 No vês di fâ nissune preference tal judicâ, ma o vês di scoltâ il piçul a pâr dal grant. No vês di vê pôre dal om, parcè che al è Diu che al fâs sentence. Se un câs al è masse intrigôs par vualtris, m’al mandarês di me, che lu scolti. 18 In chê volte jo us ài metût jù dut ce che o vevis di fâ.
Kades. Sploradôrs in Canaan
19 Sicheduncje o sin partîts dal Oreb e o sin jentrâts in chest desert grant e trement che o vês cjatât su la strade de mont dai amoreus, daûr che al veve ordenât il Signôr nestri Diu, e o sin rivâts a Kades-Barnee. 20 Alore us ài dit: Ve che o sês rivâts su la mont dai amoreus che il Signôr nestri Diu nus à dât. 21 Cjale mo: il Signôr to Diu ti à dade cheste tiere. Va’ sù a cjapânt paronance come che ti à dit il Signôr Diu dai tiei vons; no sta vê nissune pôre o teme di sorte. 22 Alore vualtris o sês vignûts ca di me, ducj, a dîmi: Mandìn denant di nô un troput a splorâ la tiere; nus disaran ce strade che o varin di fâ e ce citâts che o podarin lâ. 23 La robe nus semeà buine e o sielgei, framieç di vualtris, dodis oms, un par tribù. 24 A cjaparin la strade de mont, a lerin sù e a rivarin te vâl di Escol, che le splorarin. 25 A cjolerin daûrsi ancje i prodots de tiere; nus ai puartarin e a diserin: il Signôr nestri Diu nus à dade une tiere furtunade.
Rivolte
26 Vualtris, però, no vês volût savênt di lâ sù e si sês rivoltâts a la vôs dal Signôr vuestri Diu, 27 e o vês bruntulât tes vuestris tendis disint: il Signôr nus à fats saltâ fûr dal Egjit parcè che nus veve in asse, par sgnacânus tes grifis dai amoreus e par fânus sparî. 28 Dulà nus fàsino lâ? I nestris fradis nus àn cjolt dut il spirt cuant che a àn dit: Al è un popul plui grant e a son alts plui di nô; lis citâts a son grandis e lis muris a van sù fint in cîl. E o vin viodût parfin i anakits.
29 Us ài dit: No stait a vê pôre, no stait a spirtâsi par lôr. 30 Il Signôr vuestri Diu, che al marce in teste di vualtris, si batarà par vualtris come che lu vês viodût a fâ in Egjit. 31 Tu lu âs viodût ancje tal desert: il Signôr to Diu ti tignive sù precîs che un om al ten sù so fi, par dute la strade che o vês fate fin chi. 32 Ma in chel moment nissun di vualtris nol à crodût tal Signôr vuestri Diu, 33 lui che al leve denant di vualtris par cjatâus fûr un lûc di campâsi, vie pe gnot tal fûc, par inluminâus il troi e tal nûl vie pal dì.
Judissi di Diu: escludûts di Canaan
34 Il Signôr al à sintût il sun des vuestris peraulis e te sô rabie al à fat chest z urament: 35 Nancje un di chescj oms, di cheste gjernazie sfondrade, nol cucarà cheste tiere furtunade che o ài z urât di dâure ai vuestris vons; 36 dome Caleb, fi di Jefune: lui sì che le viodarà, e a lui e ai siei fîs ur darai la tiere che al à balinât, parcè che al à stât in dut a ce che al diseve il Signôr. 37 Par colpe vuestre il Signôr s’e cjapà ancje cun me e mi disè: Nancje tu no tu jentrarâs par mai. 38 Al jentrarà il to famei Gjosuè, fi di Nun. Dàj spirt, parcè che al sarà lui che al metarà Israel in posses de tiere. 39 Ma i vuestris nevôts che o scrupulavis che ju varessin cjapâts di rafât, i vuestris fîs che no san ancjemò no disserni il ben dal mâl, lôr sì che a jentraran e ur e darai a lôr e lôr a saran i parons. 40 Vualtris invezit voltaisi e tornait a partî pal desert, de bande dal mâr di Suf.
Sconfite di Corme
41 Alore vualtris mi vês rispuindût: O vin pecjât cuintri dal Signôr nestri Diu. O larìn sù e si batarìn come che nus à ordenât il Signôr nestri Diu. Ognun di vualtris al à peadis lis sôs armis e si sês prontâts par lâ su la mont. 42 Ma il Signôr mi à dit: Disiur: No stait a lâ sù e no stait a batisi, parcè che jo no soi framieç di vualtris; no stait a fâsi pestâ dai vuestris nemîs. 43 Us ài ben fevelât jo, ma no vês volût scoltâmi e si sês ribelâts cuintri de vôs dal Signôr. O sês lâts sù cun sfido su la mont. 44 I amoreus che a jerin a stâ su la mont a son saltâts fûr cuintri di vualtris, us àn corût daûr compagn che a varessin fat lis âs e us àn pestâts di Seir fint a Corme. 45 Cuant che o sês rivâts dongje, o vês craçât denant dal Signôr, ma lui nol scoltà pêl la vuestre vôs e nancje no us abadà. 46 Al è par chel che o vês scugnût fermâsi a Kades dut il timp che o sês restâts.
Notis:
- 1,1 - Dopo dal titul, il test al zonte cualchi segnâl a rivuart dal timp e dal lûc, par peâ il Deuteronomi cul libri dai Numars.
- 1,5 - Il prin discors di Mosè (1,6-4,40) al è un struc de storie di Israel dal Sinai a Pisghe, in face dal Gjordan. Si fevele za dal esili, che i ebreus a varan di frontâ par colpe de lôr infedeltât, e de conversion di chest popul, che i permetarà di tornâ a meti pît inte sô tiere. Dut chest nus puarte a scrupulâ che lis peraulis “ditis” di Mosè in realtât a son dal timp dal esili.
- 1,17 - I judiçs, sicu rapresentants di Diu, che al è parsore di ducj e che nol cjale in muse nissun, no àn di fâ parzialitâts ni di vê preferencis par un o par chel altri. Un cantin che al ven fûr une vorone di voltis, soredut tai profetis.
- 1,22 - Culì al è il popul e no il Signôr (come in Nm 13,2) che al propon di mandâ i sploradôrs o spions e chest al ven cjapât tant che un spieli di infedeltât, che i costarà a Mosè la sô condane a viodi dome di lontan la tiere di Canaan.
- 1,28 - Anakits, emim, refaim, zanzumim o zuzim: e je la int che par vieri si jere sistemade te tiere di Canaan, int fuarte, mastine, che i ebreus a varan un gaf a sumiergile. Ur disevin “refaim” ancje a lis parvencis di chel altri mont (Jp 26,6; Sal 88,11).


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Timoteo 2
Cjapitul 4
“Predicje la peraule… puarte al colm il to ministeri”
4 1 Ti sconzuri denant di Diu e di Crist Gjesù ch’al à di vignî a judicâ i vîfs e i muarts, pe sô manifestazion e pal so ream: 2 predicje la peraule, ten batût simpri, cuant che al è il câs e ancje cuanche nol è il câs, cîr di convinci, cride, racomande cun dute la bontât e la dutrine. 3 Di fat al vignarà un timp che no sopuartaran plui la sane dutrine, ma pes lôr picis si tiraran dongje une fole di mestris che ur slissaran lis orelis 4 e cussì no volaran savênt di scoltâ la veretât par lâ daûr des sflocjis. 5 Tu però viôt di vê sintiment in dut, sopuarte lis fadiis, fâs ben la tô vore di predicjadôr dal vanzeli, puarte al colm il to ministeri.
“O ài combatude la buine batae”
6 Par chel che mi rivuarde, jo o soi za spandût in libagjon e al è rivât il moment di molâ lis velis. 7 O ài combatude la buine batae, o ài finide la corse, o ài mantignude la fede. 8 Pal rest e je za pronte par me la zoe de justizie, che in chê dì me consegnarà il Signôr, lui ch’al è un judiç just; e no dome a mi, ma ancje a ducj chei ch’a àn spietade cun dut il cûr la sô vignude.
Ultimis notiziis e racomandazions
9 Spessee a vignî a cjatâmi, prin che tu puedis, 10 parcè che Deme mi à implantât par vie che al à preferît chest mont e al è partît par Tessaloniche; ancje Cressint al è lât in Galazie e Tito in Dalmazie. 11 Cun me al è restât dome Luche. Cjape sù ancje Marc e menital daûr, parcè che mi zove pal ministeri. 12 Tichic invezit lu ài mandât a Efeso. 13 Cuant che tu vignarâs, puartimi la manteline ch’o ài lassade a Troade, li di Carp, e ancje i libris e soredut lis pergamenis. 14 Alessandri, il ramaiûl, mi à fat dome mâl: Il Signôr lu paiarà seont lis sôs oparis . 15 Ancje tu sta vuardât di lui, parcè che al à fate une vuere acanide cuintri des nestris peraulis.
16 Inte mê prime difese, no ài vût dongje di me anime vive. Mi àn implantât dal prin al ultin. Che no ur sedi metût in cont di colpe. 17 Il Signôr però mi à judât e mi à dade fuarce par che midiant di me la predicazion dal vanzeli e rivàs insomp e ducj i paians le scoltassin: e cussì o soi stât liberât de bocje dal leon. 18 Il Signôr mi liberarà ancjemò di ogni opare triste e mi salvarà pal so ream dal cîl. A lui la glorie tai secui dai secui. Amen.
Salûts e augûrs
19 Salude Priscje e Acuile e la famee di Onesifor. 20 Erast al è restât a Corint; Trofim invezit lu ài lassât a Milêt, malât. 21 Spessee a vignî prin dal inviêr. Ti saludin Eubul, Pudent, Lin, Claudie e ducj i fradis.
22 Il Signôr Gjesù ch’al sedi cul to spirt. La gracie ch’e sedi cun te.
Notis:
- 4,8 - Sintint che la muart no je lontane, la cussience di Pauli si sbroche.
- 4,10 - Deme lu à lassât par interès; Cressint e Tito par vie de lôr mission.
- 4,13 - I libris a son sfueis di papîr metûts un sore di chel altri. O scrupulìn che fevelant des pergamenis al intindi la Bibie.
- 4,14 - Salacor al à fat di testemoni cuintri di Pauli in tribunâl. Pr 24,12; Sal 5,11; 28,4.
- 4,17 - La “bocje dal leon” e podarès jessi la preson dal imperadôr (viôt Sal 22,22; Dn 6,17).


text:
Agamenon
Agamenon (par grêc 'ἈYauέuvwv', "tant determinât") al è une des figuris plui impuartants de mitologjie greghe. Fi dal re Atreu di Micene e de regjine Erope, al jere fradi di Menelau e cusin di Egjist. Al jere il re che al comandave ducj i rês Acheus inte spedizion cuintri Troie. Refudantsi di tornâ la sô sclave Criseide a Crise, sacerdot di Apol, al veve discjadenât la ire dal diu e causât la tremende epidemie che e decimave i siei stes soldâts. Jentrât in conflit cun Achil, lu veve ofindût, causant in cheste maniere pierditis gravis al so esercit. Infin dut câs al veve puartât i Acheus ae vitorie, concuistant Troie in graciis dal truc dal cjaval, ideât di Odisseu. Tornât in patrie cence frontâ grandis aventuris, chi al jere stât tradît di sô femine Clitemnestre che aromai si jere leade a Egjist, so amant: cussì Agamenon al è stât scanât biel che al jere ospit dal grant tratament in so onôr o, daûr di altris versions, biel che al faseve il bagn cu la femine. La sô muart e je stade svindicade siet agns dopo dai siei fîs, Eletre e Oreste.


text:
Alfabet cirilic
L'alfabet cirilic (clamât ancje aзбyka, dal vecjo non des primis dôs letaris) al è l'alfabet doprât par scrivi diviersis lenghis slavis (bielorus, il bosniac, il bulgar, il macedon, il rus, il ruten, il serp e l'ucrain) e altris lenghis no slavis che a si fevelin inte ex Union Sovietiche e inte atuâl Federazion russe. Al è il tierç alfabet uficiâl de Union Europeane.
Storie[cambie | modifiche il codiç]
L'alfabet cirilic al derive dal alfabet glacolitic, che al fo inventât secont la tradizion dai Sants Ciril e Metodi, origjinaris di Salonic; al jere basât sul alfabet bizantin medievâl, e duncje sul alfabet grêc; al fo poi adotât in diviersis lenghis slavis e no, e modificât par adatâsi ai diviers suns e pronunciis. Une forme ancjemò a vonde dongje di chê origjinâl e ven doprade de Glesie ortodosse
Cjale ancje[cambie | modifiche il codiç]
Leams esternis[cambie | modifiche il codiç]
- (inglês) Informazions sul cirilic


text:
Lenghe gaeliche scozês
Il gaelic scozês (Gàidhlig) al è une lenghe che e fâs part dal grup Goidelic des Lenghis Celtichis. Chest al cjape dentri ancje l'irlandês e il manx. Al è distint dal ramaç britonic des lenghis celtichis, che al cjape dentri il galês, il cornic, e il breton. Scozês, manx e irlandese a derivin ducj dal irlandês antîc. Al di difûr de Scozie, cualchi volte al ven definît Scozês, un ûs che al è di assegnâ almancul a 1.500 agns indaûr. Il gaelic scozês nol varès di jessi confondût cul scot, parcè che fint dal secul XVI cun chest tiermin al è stat definît l’anglic des Tieris Bassis ("Lowlands"), che si à disvilupât a partî de forme nordiche dal prin inglês medi.
Il gaelic scozês al à vût une crisi intal '700 e intal '800 cuant che i inglês, dilunc des clearances, a àn improibît di fevelâlu. In cheste fase e je stade une vere pulizie etniche, caraterizade de espropriazion des tieris ai clans, la abolizion dai clans stes, la improibizion di fevelâ gaelic in public. Nissune tradizion no podeve jessi mantignude (nancje no si podeve sunâ la pive). La emigrazion in altris tieris e je stade in part sfuarçade. Cumò al è daûr a ripiâsi, massime in ambit academic.
Si fevelin variantis dal gaelic scozês ancje in Gnove Scozie, Canadà, in Gnove Zelande e in altris ex coloniis britanichis.


text:
Declarazion universâl dai dirits dal om
La Declarazion universâl dai dirits dal om al è un document firmât a Parîs in France ai 10 di Dicembar 1948 e promovude dal ONU, che sburtà par fâle ricognossile e aplicâle in ducj i paîs dal mont.
Storie e disvilups[cambie | modifiche il codiç]
Vignude fûr daspò dai crimins e des atrocitâts avignudis inte Seconde Vuere Mondiâl, la Declarazion e fâs part dai documents fondamentâi pal ONU, insieme cul Statût inmaneât tal 1945. Di fat, al è un codiç etic di grandone impuartance, parcè che al è il prin document inte storie dal om che al specifiche i dirits di ogni persone, cence distinzions di paîs o di religjon. Al è duncje il pont finâl di secui di discussion filosofichis su etiche e dirits, al cuâl a 'nd àn cjapât peraule personaçs filosofs come John Locke, Jean-Jacques Rousseau, Voltaire, Immanuel Kant, e lât indevant fin ae etât contemporanie; une grande influence e ven ancje de Declarazion dai dirits dal om e dal citadin, inmaneade tal 1789 dilunc la Rivoluzion francese e i cui elements principâi a son stâts includûts in cheste cjarte. Altre ispirazion e je vignude dai Cutuardis ponts di Wooodrow Wilson (1918) e i cuatri pilastris des libertâts enunciâts inte Cjarte Atlantiche di Franklin D. Roosevelt e Winston Churchill intal 1941. Daspò di cheste Declarazion a son rivâts il Pat internazionâl sui dirits economics, sociâi e culturâi e il Pat internazionâl sui dirits civîi e politics, prontâts de Comission pai dirits dal om e adotâts dal ONU ai 16 di Dicembar 1966. La Declarazion e je la base di un grum des concuistis civîls inte seconde metât dal XX secul, e la base ideâl de Cjarte dai dirits fondamentâi de Union Europeane che e je il fondament de Costituzion Europeane.
Struture de declarazion[cambie | modifiche il codiç]
La declarazion e je componude di un preambul e trente articui che a afermin i dirits individuai, civîi, politics, economics, sociâi e culturâi di ogni om. La declarazion a pues jessi dividude par argoments: il preambul al elenche lis causis storichis e sociâls che a àn puartât ae necessitât di vê di un document di chest gjenar; i articui 1 e 2 a stabilissin i concets di base di libertât e avualiance (tornâts a cjapâ di chei tirâts fûr inte Rivoluzion francese); i articui dal 3 fintremai al 11 a stabilissin i dirits individuâi; i articui 12-17 a stabilissin i dirits di un om tai confronts de comunitât; i articui 18-21 a esprimin chês che di solit a son clamadis "libertâts costituzionâls", ven a stâi libertâts di pensîr, opinion, fede e cussience, peraule, associazion pacifiche. I articui 22-27 a presentin i dirits economics, sociâi e culturâi; par finî, i articui 28-30 a stabilissin lis modalitâts gjenerâls di ûs di chescj dirits e dulà che no si pues aplicâju.


text:
Bundesrat
Il Bundesrat (/ˈbʊndɛsˌra:t/), o Consei federâl, al e l'organ costituzionâl legislatîv de Republiche Federâl di Gjermanie,un dai cinc organs costituzionai dal Paîs:il President federâl,il Guvier federâl,il Bundestag e la Cort costituzionâl federâl.Il so scopo al e di rapresentâ i singui länder dentri la federaziôn.
Storie[cambie | modifiche il codiç]
La so sede ai e in te Herrenhaus(Cjamare dai Siôrs) prusiane a Berlin in Leipzigerstraße.Prime da unificazion la so sede a ere a Bonn fin tal 1996,par poi spostasi a Berlin cun la prime sedude tal 2000.Costruide tal 1904 a ven doprade prime come sede de Asemblee dai Consei dai lavoradors e dai contadins dal 1918 al 1919 e poi come Consei di Stât Prusiân.Dal 1933 al 1945 al ven doprat tant par l'aministrazion nazionalsocialiste e da Hermann Göring come sede dal Ministeri da Aeronautiche.
Dopo la Seconde guere mondial l'edifici al fo gravementri danegjat ed in seguit fo sede da Academie des Scienzis de Republiche Democratiche Todescje. Dopo la decisiôn di trasferì la sede dal Bundesrat a Berlin, la Herrenhaus fo sotoposte a une complete ristruturazion dal 1997 al 2000.
Informazions gjenerals[cambie | modifiche il codiç]
La Leç Fondamental de Republiche Federâl di Gjermanie a stabilis che second l'articul 50 il Bundesrat al e l'organ cun cui i singui länder a partecipin al podè legislatîv e a la aministrazion dal Stât federal e das questions relatives a la Union Europeane.Viodut che al e considerât un organ di impuartance federâl,duç i siei provediments a son aplicâs a nivel federâl e non in te organizaziôn dai singui länder.
Il Bundesrat inoltre a nol pues jessi considerât la seconde cjamare di un bicamerâl cun il Bundestag parce che il Bundesrat a nol ven elet a sufraç universâl come il Bundestag e che i so membris a son vincolâs dal mandât ricevut dai guviers dai länder.
La particolâr posizion dal Bundesrat a e stade riconosciude da Cort Costituzionâl federâl che in une sentence dal 1974 ai a affermât che:
- Secondo il dettato costituzionale il Bundesrat non è la seconda camera di un organo legislativo unitario, che prende parte in modo paritetico con la "prima camera" al procedimento legislativo. (BVerfGE 37, 363)
Il Bundesrat a nol'e dunque un organ dotât di un podè legislatîv plen in quant la so funzion legislative a e limitade a determinats setors, individuats da Leç Fondamentâl.
Second l'articul 51 de Leç Fondamental il Bundesrat al e compost dai rapresentants dai länder delegats dai singui guviers.Ogni land al e rapresentât da un numar di membris determinât dal numar de popolazion dal land in question e nissun land al pues ve plui di 6 rapresentant e mancul di 3 rapresentants.La definitive ripartizion das rielis ai e stade decidude tal 1990 e si compon cussi:
In te imagjine a son ilustradis lis coalizions politichis che a son al guvier dai länder in forme tabelâr e in forme di mappe.